ועדת העלייה, הקליטה והתפוצות, כנסת 23, פרוטוקול מספר 75, 2020-11-02 12:45

דוד ביטן: אני פותח את הישיבה, הנושא תחקיר 'המקור' ואופן הנפקת דרכונים לעולים.

דוד ביטן: הוועדה מתכנסת בעקבות התוכנית של רביב דרוקר, 'המקור', ששודרה בערוץ 13 ביום ראשון ה-25 באוקטובר 2020.

דוד ביטן: בתוכנית תוארה תופעה של קבלת אזרחות ודרכון ישראלי על ידי אזרחים, בעיקר ממדינות חבר העמים לשעבר, שאין בכוונתם להתגורר בישראל.

דוד ביטן: בתחקיר תואר כי האנשים מגיעים לקונסוליה במוסקבה על מנת לקבל דרכון ישראלי מבלי שיש בכוונתם לעלות ולהשתקע בישראל.

דוד ביטן: משרדי עורכי הדין מתווכים בין האנשים ואף מתדרכים אותם מה עליהם לומר בריאיון בקונסוליה על מנת לקבל את הדרכון הישראלי.

דוד ביטן: הדרכון הישראלי מאפשר כניסה להרבה מדינות בלי צורך בוויזות למדינות אלה וכן מאפשר קבלת טיפולים רפואיים בישראל ללא עלות.

דוד ביטן: בתחקיר תוארה תופעה של קבוצות של עולים חדשים שמגיעות בליווי עורכי דין לסיוע לקבלת דרכון וקבלת מענק סל קליטה.

דוד ביטן: נטען בתחקיר כי בשנת 2019 שולמו תשעה מיליון שקלים עבור מענק קליטה לאוכלוסייה זו.

דוד ביטן: ב'נתיב' דיווחו בשלוש השנים האחרונות שהוכפל מספר הזכאים לאשרות עלייה.

דוד ביטן: בתחקיר נטען כי מבין המגיעים לישראל על בסיס אישורי 'נתיב' יש לא מעט נפגעי נפש ומוגבלים בגירים שאינם מסוגלים להביע את רצונם להשתקע בישראל ועדיין קיבלו אשרת עלייה.

דוד ביטן: כמו כן מגיעים בודדים לקבלת טיפולים רפואיים שכל משפחתם נותרת לגור בחו"ל.

דוד ביטן: נוסף לזה אנשים שמגיעים מקבלים את מענק הקליטה, לוקחים אותו ועוזבים.

דוד ביטן: בתחקיר עלה כי בשנת 2016 עזבו 542 עולים את הארץ תוך חודש ימים, בשנת 2017 עזבו 602 עולים את הארץ תוך חודש, ב-2018 עזבו 1,569 עולים את הארץ תוך חודש ימים, בשנת 2019 בקרב העולים מרוסיה כ-49.9% יצאו לחו"ל תוך פחות מחודש.

דוד ביטן: מדיניות הנפקת הדרכונים שונתה בשנת 2017 ביוזמתו של חבר הכנסת עודד פורר, הצעת חוק הדרכונים (תיקון – מתן דרכון לעולה) התשע"ז-2017.

דוד ביטן: החלטת ממשלה משנת 1964 קבעה שדרכון לא יינתן בשנה הראשונה לעלייה לישראל ויינתן רק לאחר שהייה של 75% מהזמן בישראל בשנה הראשונה.

דוד ביטן: עד לשינוי החוק העולים החדשים היו מקבלים תעודות מעבר בשנתם הראשונה בישראל.

דוד ביטן: כמו כן בדיון בוועדת הפנים שהתקיים בהצעת החוק ב-17 במאי 2017 עלתה הסוגיה מה יעלה בדבר העולים החדשים שלא ישהו בישראל ולא ישתקעו בה.

דוד ביטן: הצעת החוק שינתה את המדיניות בטענה כי עולים חדשים רבים מוותרים על אזרחותם במדינות המוצא ובעצם תעודת המעבר ניתנת במדינות רבות בדרך כלל לאזרחים בעייתיים.

דוד ביטן: מטרת הדיון היא לא לברר למי מגיעה אזרחות ישראלית ולמי מגיע דרכון ובאיזה אופן הם מתקבלים, כל מי שפועל שלא כדין תפקידה של משטרת ישראל לחקור ולטפל בזה, יחד עם זאת בהתחשב בכך שחלק מהאנשים מנצלים גם את סל הקליטה וגם את הדרכון שניתן להם באופן לא ראוי, לא לצורך השתקעות בישראל אלא למטרות אחרות, חשוב לוודא מה אפשר לעשות כדי שהדברים האלה לא יישנו.

דוד ביטן: מנתוני משרד הקליטה שהגיעו לקראת הדיון בוועדה עולה כי סך הכול סל הקליטה ששילם משרד העלייה והקליטה לכלל העולים, לא רק לעוזבים, בתקופה שמ-1.7.17 ועד ליום 30.6.20 הוא 771.5 מיליון שקלים, הסכום של תשעה מיליון שקלים הוא סכום שנרשם לטובת עולים שעלו בשנת 2019, ביקשו סל קליטה והכסף המשיך לזרום לחשבון הבנק שפתחו גם לאחר שעזבו את הארץ בדרכון זר.

אלכס קושניר: זה לא יכול להיות, אדוני.

דוד ביטן: אלה הנתונים שמנהלת הוועדה – מה לא נכון, תשעה מיליון שקלים?

אלכס קושניר: ברגע שבן אדם עוזב את הארץ מפסיקים לו את התשלומים.

דוד ביטן: אז מאיפה הבאת הנתון הזה?

עודד פורר: יכול להיות שמשרד הקליטה שינה את הנוהל בשנתיים האלה.

דוד ביטן: רק רגע, אולי אתם צודקים, מאיפה הבאת את זה?

דוד ביטן: ממכתב של משרד הקליטה.

אלכס קושניר: מה כתוב?

שלומית אבינח: סעיף 5.

דוד ביטן: הנה, הם כותבים את זה.

דוד ביטן: הם כותבים ככה: 'נתוני העולים של שנת 2019 נבחנו על ידי משרדנו באופן מפורט ומאחר שכאמור לא היו נתוני יציאה מישראל בדרכונים זרים נעשתה עבודה פרטנית של בדיקת עולים אלה מול ביקורת גבולות, זה נקרא מעבר זרים, בדיקה זו העלתה כי תשלומי סל הקליטה החודשיים המשיכו לזרום לחשבונות הבנק של העולים שעזבו את ישראל על אף שעל פי נוהלי הסיוע של משרדנו הם אינם זכאים'.

אלכס קושניר: אתה יודע מה זה אומר, אדוני?

עודד פורר: זה אומר שמשרד הקליטה לא ביצע את עבודתו.

אלכס קושניר: לא, יותר מזה, עודד.

דוד ביטן: שנייה רגע, הוא לא יכול היה לבטל, כי הוא לא ידע שהם יצאו.

אלכס קושניר: לא, שנייה.

דוד ביטן: הם עזבו עם דרכון זר.

אלכס קושניר: אדוני היושב ראש, הוא עזב עם דרכון זר.

אלכס קושניר: אם היה לו דרכון ישראלי הוא היה עוזב עם דרכון ישראלי.

דוד ביטן: לא נכון.

אלכס קושניר: בטח שכן, זה היה מופיע במשרד הפנים.

טלי פלוסקוב: יש כאלה שיש להם שני דרכונים.

אלכס קושניר: ואז משרד הקליטה היה מפסיק לתת - - -

דוד ביטן: מה אתה מדבר?

דוד ביטן: אם יש לך דרכון, סתם לדוגמה פורטוגלי, ואתה נוסע לדובאי אתה יכול ל - - -

אלכס קושניר: אסור לך, בתור אזרח ישראלי אתה חייב לצאת ולהיכנס לארץ עם דרכון ישראלי.

דוד ביטן: מה, אבל אנשים עושים את זה, מה זה אסור?

דוד ביטן: אבל זה בדיוק - - -

אלכס קושניר: אתה עובר על החוק.

דוד ביטן: זה בדיוק העניין, שאלה עשו, האנשים האלה שהמשיכו לקבל הם פשוט עשו הונאה.

דוד ביטן: מה זה הונאה?

דוד ביטן: הם יצאו עם דרכון זר, משרד העלייה והקליטה לא קלט שהם יצאו והמשיך להעביר להם את הכסף.

אלכס קושניר: אתה צודק, בהם צריך לטפל.

דוד ביטן: על זה אנחנו מדברים פה, מה שהיא כתבה, אבל תשלומים לעולים ספציפיים כן זרמו.

טלי פלוסקוב: אלה שיצאו עם דרכון זר.

דוד ביטן: לכן מה שאתם אומרים זה לא מדויק.

עודד פורר: מה שאמרנו זה מדויק, הנוהל של משרד הקליטה הוא להפסיק - - -

דוד ביטן: כן, אבל הם לא יודעים, זה כל הרעיון.

אלכס קושניר: בדיוק.

אלכס קושניר: אבל אם הם היו עוזבים עם דרכון ישראלי - - -

דוד ביטן: אם.

דוד ביטן: אם, אתה צודק, אבל זה לא המצב.

אלכס קושניר: לכן הצורך בחוק הדרכונים הוא עוד יותר חזק.

דוד ביטן: מי שלא עובר על החוק, אנחנו לא דנים עליו עכשיו, אנחנו דנים על אלה שלא בסדר.

דוד ביטן: תשמע, אני לא אומר שהחוק הזה שעשה פורר על הנושא של הדרכונים הוא לא ראוי או לא בסדר.

דוד ביטן: הבעיה זה הניצול הלא ראוי של חלק מהאנשים, אבל לא החוק עצמו.

עודד פורר: אתה יודע מה הבעיה?

עודד פורר: הבעיה עם מוסדות המדינה שלא עושים את העבודה שלהם, ממשרד הפנים ועד למשרד העלייה והקליטה, כי מה שכותב משרד העלייה והקליטה בדיווח הזה - - -

דוד ביטן: מה אתה רוצה שהוא יעשה?

דוד ביטן: הוא לא יודע שהבן אדם זז.

עודד פורר: בטח שהוא יודע, אין דבר כזה.

טלי פלוסקוב: אבל כאן מדברים על דרכון זר בכלל, חברים, זה שני נושאים שונים.

עודד פורר: כשבן אדם יוצא מהארץ רשות האוכלוסין יודעת.

דוד ביטן: עכשיו הם עשו בדיקה מיוחדת.

דוד ביטן: בעקבות הפנייה שלנו הם עשו את זה?

עודד פורר: בסדר, אז חבל שהם לא עושים את זה כל הזמן.

עודד פורר: זה התפקיד שלהם, זה הנוהל שלהם, הנוהל שלהם הוא לא לשלם.

אלכס קושניר: אדוני היושב ראש, זה מאוד מאוד פשוט.

דוד ביטן: הנה, נוהל, לפי מה שהם כתבו, יש בדיקה של מעבר זרים, הם צריכים לבדוק את זה ואז הם עולים על כל אחד.

עודד פורר: הם צריכים לבדוק.

עודד פורר: זאת אומרת זה בדיוק הסיפור.

אלכס קושניר: אבל זה שיש פרצה אצל משרד הפנים זה משהו אחר.

אלכס קושניר: כשבן אדם, אזרח ישראלי, יכול לצאת עם דרכון זר זה בעיה.

טלי פלוסקוב: אנחנו מדברים על שני נושאים שונים לגמרי.

טלי פלוסקוב: זה דרכון זר וזה דרכון ישראלי, זה לא קשור.

דוד ביטן: לא, לא, מדובר פה - - -

אלכס קושניר: אבל גם בכתבה דרוקר בלבל 20 נושאים שונים.

טלי פלוסקוב: לא, החלק שעכשיו הקראת, החלק הזה שייך לדרכונים זרים.

טלי פלוסקוב: גם אם יש לו דרכון ישראלי או אין דרכון ישראלי, הוא יכול לעשות את זה עם דרכון זר, זה לא רלוונטי לנושא.

עודד פורר: זה לא רלוונטי לחוק הדרכונים.

טלי פלוסקוב: נכון.

עודד פורר: נניח שהוא לא קיבל דרכון ישראלי, נניח שלא היה חוק הדרכונים, הוא נכנס, נרשם, מקבל את סל הקליטה, יצא עם דרכון זר, נו?

עודד פורר: זה לא קשור לחוק הדרכונים, זה לא ממין העניין.

טלי פלוסקוב: כן, בגלל זה אני אומרת, זה שני דברים שונים לגמרי.

עודד פורר: זה פשוט חלק מלהסיט את הדעת הציבורית לכיוון שלא רלוונטי בכלל לחוק של הדרכונים.

טלי פלוסקוב: עודד, זו עוד דוגמה פשוט - - -

יוסף טייב: עודד, אולי אם לא היה לו דרכון הוא לא מעז לעשות את זה.

טלי פלוסקוב: לא, זה פשוט עוד דוגמה לאנשים שמנצלים את העניין, לא מעבר לזה.

יוסף טייב: הוא לא היה עושה את זה.

עודד פורר: מה הקשר לדרכון?

עודד פורר: הוא לא היה עושה את זה אם הוא היה מטר 85, מה זה רלוונטי לעניין?

דוד ביטן: רגע, תנו לי לסיים את המשפט האחרון.

אלכס קושניר: אם צבע הדרכון לא היה כחול הוא לא היה עושה.

אלכס קושניר: נו באמת.

עודד פורר: להיפך, חוק הדרכונים עוד החיל עליו עוד חובה.

דוד ביטן: רגע.

דוד ביטן: במסגרת בדיקה יסודית שנעשתה במשרד הקליטה עולה כי נעצרו תשלומים רבים שאלמלא הבדיקה היו מועברים לחשבונות הבנק של העולים, בסך של 39 מיליון שקלים, זאת בנוסף לעצירת תשלומי סל קליטה לעולים שיצאו מישראל בדרכונים זרים.

דוד ביטן: עכשיו אני רק רוצה להסביר כמה דברים.

דוד ביטן: יש צד אחד של הדיון שקשור לאלה שבאים והולכים מיד ומנצלים את הזכויות שמגיעות להם לפי חוק השבות, אבל בעצם זה לא מגיע להם בפועל בגלל שהם לא עולים, הם רק נרשמו כעולים וחוזרים מיד.

דוד ביטן: מי שמעצבן אותי בתחקיר זה עורכי הדין שמטפלים בזה.

דוד ביטן: זה ממש תעשייה.

טלי פלוסקוב: ללמד אנשים איך לעבור ריאיון.

דוד ביטן: מאוד מעניין אותי אם אפשר לעשות משהו בעניין הזה, כי זה לא הגיוני, מפרסמים, מגיעים איתם וכל מיני דברים כאלה.

דוד ביטן: זה דבר שאנחנו צריכים להוקיע, לדעתי, וכולנו, אני חושב, ביד אחת בעניין הזה של ההוקעה, אנחנו ודאי לא נסכים לדבר כזה שיהיה.

דוד ביטן: מעבר לזה חוק הדרכונים.

דוד ביטן: חוק הדרכונים, אני יודע, שתדעו, אתמול גם ביררתי את העניין, שבעצם ההמלצה בזמנו שהחוק יתקבל כולם הסכימו, משרד הפנים, משרד המשפטים, בדקתי את זה, כולם הסכימו לחוק.

דוד ביטן: לא משנה מה הסיבה, אבל כולם הסכימו בדיון בוועדת הפנים כשזה היה ועכשיו הם עושים סלטה אחורנית בעניין הזה, זאת אומרת גם משרד הפנים וגם משרד המשפטים, כולם רוצים לחזור למצב שהיה לפני החוק.

דוד ביטן: בכל מקרה אם תהיה הצעת חוק ממשלתית זה יעלה לדיון בוועדה הרלוונטית, בוועדת הפנים, תהיה להם זכות כמובן לפי התהליך החוקי לעשות מה שצריך, אבל אני אומר דבר מאוד פשוט, אנחנו צריכים לדון מבחינת העולים, האם חוק הדרכונים הוא בסדר או לא בסדר, והאם יש באמת איזה שהן בעיות שאנשים מנצלים אותן ואיך אפשר לעצור את הבעיות האלה.

דוד ביטן: זה הדיון.

דוד ביטן: לדעתי להיכנס עכשיו ולהתחיל לריב על התחקיר, זה לא ייתן הרבה, אבל זכותכם, אני לא יכול להגיד לכם מה להגיד, אז דווקא, בגלל שאני רוצה לסיים עם התחקיר מהר ולעבור לדיון היותר ענייני מבחינתי אז אני מבקש שתעלי את רביב דרוקר בזום.

דוד ביטן: תוכלו לשאול אותו שאלות, אם אתם רוצים.

עודד פורר: לא, הייתי רוצה לדבר, עם כל הכבוד לרביב דרוקר.

דוד ביטן: אחרי שהוא ידבר לא טוב?

עודד פורר: לא, לא.

עודד פורר: תראה, מספיק שלי הוא לא נתן לדבר שם, לפחות פה אני אוכל לדבר בפניו.

עודד פורר: אני לא באתי לבדוק את רביב דרוקר, אני בא לדבר לעניין.

עודד פורר: אם אתה רוצה לדבר לעניין סבבה, אם אתה רוצה לעשות עם רביב אחלה.

דוד ביטן: אבל זה תחקיר שלו, אתה לא רוצה לשמוע על התחקיר?

עודד פורר: זה חוק שלי, אז אני רוצה לדבר.

דוד ביטן: אוקיי, אין לי בעיה, דבר ראשון ואחר כך רביב דרוקר.

דוד ביטן: קדימה.

יוסף טייב: יש משהו שאנחנו חייבים, ואני חושב שכולם מסכימים, גם בחוק הקיים לאחר התיקון שלו החוק נותן אפשרות לעולה לקבל את הדרכון באופן מיידי באופן שהוא מראה רצינות אמיתית שהוא בא להשתקע פה בארץ.

עודד פורר: זה החוק.

עודד פורר: חברים, זה החוק.

יוסף טייב: על זה אין חולקים.

עודד פורר: תשמע, דוד, אני רוצה להגיד כמה מילים בהקשר הזה.

דוד ביטן: בבקשה, תגיד, אין בעיה.

דוד ביטן: כל חברי הכנסת רוצים להגיד לפני אז - - -

עודד פורר: השאלה היא מאוד מאוד פשוטה.

עודד פורר: אני אומר לך, אמרתי את זה אז, אמרתי את זה לפני שהוא חוקק, אחרי שהוא חוקק, אמרתי את זה בתוכנית ואני אומר את זה גם עכשיו, החוק הוא מצוין ונכון, נקודה.

עודד פורר: אם יש מישהו שעובר על החוק, נטפל במי שעובר על החוק.

עודד פורר: אתה עכשיו לא שופך את התינוק עם המים כי יש כמה עבריינים שמנצלים פרצות כי למשרדי הממשלה לא נוח לעשות עבודה.

עודד פורר: הרי הכי נוח זה לשלול לכולם, זה הכי נוח.

עודד פורר: בסוף השאלה היא מה נכון או לא נכון.

עודד פורר: השאלה היא קודם כל האם בן אדם צריך לקבל אשרת עלייה, לעלות לארץ או לא, הזכות לעלייה קיימת בחוק, נבחנת חובת ההשתקעות.

עודד פורר: ככל שמישהו רימה צריך לטפל בזה שרימה.

עודד פורר: השאלה היא קודם כל מרגע שהוא קיבל אזרחות ישראלית האם הוא אזרח כמוני כמוך.

עודד פורר: אם אתה קובע שכדי שאותו אזרח ישראלי, שקיבל אזרחות ישראלית, אותו עולה, הוא עלה לישראל, קיבל אזרחות ישראלית, כדי לצאת מהארץ עם דרכון ישראלי הוא צריך לחכות שנה ולהוכיח 75% זמן השתקעות, אגב, בשביל רשות המסים מספיק 181 יום, את המסים הוא ישלם פה עם 181 יום, אבל פה אתה מכריח אותו 75% השתקעות בשביל לצאת עם דרכון ישראלי, אבל אתה יודע שאותו עולה ביום שהוא נוחת, אם הוא בגיל חייב גיוס הוא חייב גיוס.

עודד פורר: לא שואלים אותו מה הכוונות שלך, כן כוונת השתקעות, לא כוונת השתקעות.

דוד ביטן: כן, אבל לא חייבים לתת לו דרכון.

דוד ביטן: חייבים לתת לו דרכון?

עודד פורר: הוא אזרח ישראלי.

עודד פורר: הדרכון הוא הזכות שלך כמו אזרח.

עודד פורר: כדי לסרב לתת לך דרכון - - -

דוד ביטן: אם לא היה החוק הוא לא היה יכול - - -

עודד פורר: לא, כדי לסרב לדרכון צריכות להיות סיבות מאוד ספציפיות, כמו נושאים פליליים, כמו חקירה.

עודד פורר: הסירוב לדרכון מציב את האדם שמסתובב עם אותו לֶסֶה-פָּסֶה עם איזה שהיא תווית.

עודד פורר: יש לך תעודת מעבר?

עודד פורר: יכול להיות שיש לך איזה שהיא בעיה.

עודד פורר: עכשיו בוא ניכנס גם לנתונים שאמר משרד הקליטה, גם מבחינת ההו-הא של הבעיה.

עודד פורר: אתה אומר שהם נתנו 771 מיליון שקלים, חילקו סל קליטה, ותשעה מיליון היו שלא כדין.

עודד פורר: זאת אומרת 1.1% זה הסיפור הגדול.

עודד פורר: מהרגע שאתה אומר שהזכות היא בסיסית אני אומר לך שבכל שאר הדברים צריך לבחון מה משרדי הממשלה עושים בעניין, האם הם עושים את העבודה שלהם או לא עושים את העבודה שלהם.

עודד פורר: היו שם כמה דברים בתחקיר שמעלים שאלות מאוד גדולות על משרדי ממשלה, למשל מדברים על אדם שנוחת ומקבל דרכון באותו יום.

עודד פורר: אני לא יודע, אבל כל אזרח ישראלי כדי להוציא דרכון - - -

דוד ביטן: לוקח לו שבועיים.

עודד פורר: צריך להגיש בקשה, לקבוע תור בלשכה, אחרי שהוא מופיע בלשכה תוך שלושה שבועות בערך שולחים לו את הדרכון הביתה, זה הלו"ז.

עודד פורר: אם מישהו מקבל דרכון באותו יום הרי זה לא קורה בשדה התעופה.

עודד פורר: למשרד הקליטה אין את היכולת להנפיק דרכון, היכולת היא רק של משרד הפנים, אז אם משרד הפנים מנפיק דרכון באותו יום צריך לשאול טוב טוב את משרד הפנים למה הוא עושה את זה.

עודד פורר: עוד כמה דברים מגמתיים שהוצגו שם.

עודד פורר: אחת, לגבי הוספת הקונסולים.

עודד פורר: עוד לפני חוק הדרכונים היה תור מאוד גדול, ומי שכאן ועוסק בעלייה וקליטה יודע שהיה תור מאוד מאוד גדול בקונסוליות בשביל לקבל אשרות עלייה מרוסיה ומאוקראינה, מכל מיני סיבות פוליטיות של מה שקורה שם, וחלק מהעניין של הוספת הקונסולים היה הורדת התור וזה קרה עוד טרם, בלי קשר לחוק הדרכונים בכלל.

עודד פורר: אז לקשור בין הדברים האלה זה לא ממין העניין.

דוד ביטן: תסלח לי, התחקיר, מה שהוא העלה, הוא העלה בעיה, אתה לא יכול להתעלם מזה שהוא העלה בעיה.

דוד ביטן: עכשיו עזוב רגע את חוק הדרכונים, הערבוב בין חוק הדרכונים לבעיה שהוא העלה - - -

עודד פורר: הוא העלה בעיה של מי שמנצל את הפרצות, אבל להגיד שהפרצה היא בגלל שיש עכשיו יותר קונסולים שבודקים זכאות לעלייה הוא פשוט שטות גמורה שאינה מבינה מה המשמעות של יותר קונסולים.

עודד פורר: המשמעות של יותר קונסולים היא הורדת התורים, אגב, לא רק שם, גם בצרפת צריך יותר קונסולים, ואתם מדברים על זה פה בוועדה כל הזמן איך אנחנו מסירים את החסמים לעלייה.

דוד ביטן: קונסולים לא בודקים.

דוד ביטן: זה לא נכון.

דוד ביטן: רק בנושא של הנינים יש בעיה.

דוד ביטן: על נינים מדובר על 30.

יבגני סובה: מה הקשר לנינים?

יבגני סובה: מה זה קשור?

עודד פורר: הנה דוגמה לגניבת דעת הציבור.

יבגני סובה: קונסולים בודקים את כולם, אדוני.

עודד פורר: דוד, הנה דוגמה לגניבת דעת הציבור.

דוד ביטן: מה, מה פתאום?

דוד ביטן: מי שנותן את האישור זה 'נתיב'.

אלכס קושניר: נו, אבל קונסולים של 'נתיב', עודד מתכוון לקונסולים של 'נתיב'.

דוד ביטן: בסדר, אני מדבר על 'נתיב'.

עודד פורר: דוד, אני אשאל אותך שאלה.

עודד פורר: זכאי עלייה, יהודי גמור, כשר אפילו לדעת חבר הכנסת טייב, משני הצדדים, רק מה?

עודד פורר: נשוי לאישה שהאבא שלה יהודי, האמא לא יהודייה.

עודד פורר: אז הוא נשוי לה ויש להם שלושה ילדים והם עולים כמשפחה.

עודד פורר: אז לפי הנתונים שאתה הצגת זאת אומרת רק 20% מהעולים הם יהודים, כי מתוך החמישה רק אחד הוא יהודי גמור.

טלי פלוסקוב: לא, אבל אל תגיד שכולם כאלה, יש כמה כאלה.

טלי פלוסקוב: אל תכלול את כולם.

דוד ביטן: למה אתה מוביל את זה לכיוון הזה?

עודד פורר: כי המשחק במספרים הוא בדיוק מה שעשו.

עודד פורר: בדיוק כמו שמראים לך בתחקיר ומדברים על העלייה ממדינות ברית המועצות לשעבר, אף אחד לא ציין את הכותרת של 'מקור ראשון', של צביקה קליין, על כך שכמחצית העולים מצרפת השנה רוצים רק דרכון, כותרת מספטמבר, ואני חס וחלילה לא רוצה לעשות עניין בין עולה לעולה.

עודד פורר: עכשיו מדברים גם על הסיפור של איזה נזק נגרם למדינה.

עודד פורר: אתה יודע טוב מאוד כמה מדינת ישראל משלמת על חניכי 'מסע', על חניכי 'תגלית', בשביל שיבואו לפה ויעשו טיול במדינת ישראל ויקשרו את גורלם.

דוד ביטן: מה זה שייך לעניין?

עודד פורר: בסוף מגיע לפה בן אדם, בדקו לו את הזכאות לעלייה, הוא זכאי עלייה, הוא מגיע לפה, מוציא תעודת זהות ושומו שמים, אחרי שלושה שבועות הוא מוציא דרכון.

עודד פורר: עכשיו, אין לך בעיה עם זה שבארצות הברית יש קרוב למיליון אנשים שמחזיקים דרכון ישראלי וחלקם בכלל לא רואים את מדינת ישראל.

עודד פורר: אני פשוט אעשה לך את זה – אני רוצה להקריא לך מתוך הצעת חוק, אני פשוט רואה פה את חבר הכנסת מש"ס.

דוד ביטן: איזה הצעת חוק?

עודד פורר: מתוך הצעת החוק, דברי הסבר, אני אקריא לך דברי ההסבר.

טלי פלוסקוב: חוק שלך?

עודד פורר: לא, לא שלי.

עודד פורר: 'במדינות רבות בעולם מקובל כי אזרח המדינה זכאי לקבל דרכון עם קבלת האזרחות של אותה מדינה.

עודד פורר: אמנם כך קורה גם במדינת ישראל, אך עבור אותם אזרחים עולים חדשים זכאות זו מוגבלת ובדרך כלל בשנה הראשונה לעלייתם יקבלו רק תעודת מעבר ולא דרכון שמטילה מגבלות רבות על המשתמש בה.

עודד פורר: בעוד שבעל דרכון ישראלי יכול להיכנס לכל מדינה בעולם שעמה יש לישראל הסכמי אשרות ללא אשרה, המחזיק בתעודת המעבר, אשר ניתנה לעולה בשנה הראשונה לעלייתו, יצטרך להצטייד בוויזה עם כניסתו לכל מדינה בעולם ללא תלות בהסכמי אשרות.

עודד פורר: כמו כן ברוב המקרים תוקף התעודה הוא לזמן קצוב יותר מאשר דרכון, דבר שמחייב את מחזיקי תעודות המעבר להוציא שוב ושוב מסמך זה.

עודד פורר: לאורך כל שנות קיומה של מדינת ישראל כמדינה קולטת עלייה היא נאלצה להתמודד עם בעיות רבות בקליטת העולים - - -

דוד ביטן: אתה מדבר על הצעת החוק ההיא שהגשת?

עודד פורר: לא שלי, 'כך למשל רבים המקרים בהם משפחות עולים מגיעות ארצה משפחה מפוצלת אשר חלק ממנה נותר במדינת המוצא.

עודד פורר: כחלק מתהליך הקליטה על המדינה הקולטת לעזור לעולים המבקשים לשמור על קשר עם בני משפחותיהם אשר נשארו בחו"ל'.

עודד פורר: הצעת החוק הזו של חבר הכנסת יעקב מרגי.

עודד פורר: אגב, היא ביקשה לאפשר לתת דרכון רק למי שמוותר על סל הקליטה.

עודד פורר: זאת אומרת האזרח הישראלי שעלה לפה, השתקע פה, הוא לא זכאי לקבל דרכון בשנתו הראשונה.

טלי פלוסקוב: מה זה מבחינתך להשתקע?

טלי פלוסקוב: אפשר לשאול אותך, עודד, מה אתה מבין במילה להשתקע?

עודד פורר: מבחינתי להשתקע זה מי שאומר: בכוונתי לבוא לעבור לגור בישראל ולהעביר את מרכז החיים שלי לכאן.

דוד ביטן: אחד שגר באוקראינה הוא לא משתקע.

דוד ביטן: לא צריכים פה להיות פרופסור.

טלי פלוסקוב: יפה, אבל מה שאנחנו ראינו בכתבה, שזה לא משנה ל - - -

עודד פורר: רגע מה שראינו, טלי, המבחן הזה הוא המבחן החוקי.

עודד פורר: אם יש מישהו שעובר על החוק טפל בעבריין, אל תהפוך - - -

טלי פלוסקוב: אבל אנחנו מדברים על זה.

עודד פורר: אתה יודע למה המצב דומה?

עודד פורר: שאתה תבוא ותגיד לי: תראה, באים, לוקחים סל קליטה ועוזבים.

עודד פורר: כי ראינו מה שאמרו נוהלי משרד הקליטה שלא עושה את העבודה שלו, אז אולי נבטל את סל הקליטה?

טלי פלוסקוב: יש פה בלבול, אני מצטערת, אתם ערבבתם פה כל כך הרבה נושאים.

עודד פורר: זה בדיוק הסיפור.

עודד פורר: טפל בעבריינים, טפל במי שעובר על החוק.

טלי פלוסקוב: אדוני היושב ראש, בוא נעשה סדר על מה אנחנו כן מדברים ועל מה לא.

עודד פורר: אל תהפוך עכשיו את הסיפור הזה רק בשביל לייצר איזה שהוא קמפיין למשהו שאתה רוצה.

דוד ביטן: את פורר אני מכיר הרבה זמן, הוא עכשיו עושה ערבוביה.

עודד פורר: אני עשיתי סדר בערבוביה שאתם עשיתם.

דוד ביטן: שנייה, לא סדר, עשית ערבוביה בכוונה.

דוד ביטן: השאלה הנשאלת לגבי חוק הדרכונים היא שאלה נפרדת.

דוד ביטן: אמרתי, אנחנו צריכים לראות איך אנחנו יכולים לתקן את הפגמים שאנחנו רואים ש - - -

עודד פורר: היא לא קשורה לחוק, הפגמים הם ביישום.

דוד ביטן: זה לא נכון, זה לא מדויק, אבל שנייה אנחנו נדון בזה.

דוד ביטן: לגבי מה שעלה בתחקיר, הבעיות שעלו בתחקיר, אני חושב שיותר טוב שהיית מתחיל מזה שמה שנראה זה לא בסדר וצריכים לראות מה עושים עם זה, אבל לבוא ולהגיד - - -

עודד פורר: אמרתי מלכתחילה, מי שעובר על החוק לא בסדר.

עודד פורר: מי שעובר על החוק לא בסדר.

עודד פורר: אתה לוקח את היוצא מן הכלל והופך אותו לכלל.

דוד ביטן: זה לא מדויק, אנחנו לא יכולים לתת יד למישהו שעולה רק כדי לקבל את סל הקליטה ולברוח לחוץ לארץ.

עודד פורר: לא בסדר, לא בסדר.

טלי פלוסקוב: אז באלה האנשים אנחנו נטפל.

טלי פלוסקוב: בזה אנחנו נטפל.

עודד פורר: זה לא קשור לחוק הדרכונים.

עודד פורר: גם הנתון שהצגת, מי שלקח את סל הקליטה, אתה בעצמך אומר שהוא עשה את זה לא עם דרכון ישראלי.

דוד ביטן: שנייה רגע, תן לי להעלות את רביב חמש דקות ואחר כך - - -

אלכס קושניר: לא, אדוני, עד כמה שאני יודע בכנסת קודם כל נותנים לדבר לחברי הכנסת.

דוד ביטן: כן, אני הפעם שיניתי קצת.

אלכס קושניר: כמו שהוא נתן לנו לדבר בתחקיר שלו, הוא עשה את זה בצורה מגמתית, אז אני מבקש לדבר.

דוד ביטן: אני אתן לכם לדבר כמה שאתם רוצים.

אלכס קושניר: או שאני מבקש ממנו להישאר אחר כך ולענות לי על השאלות שלי.

דוד ביטן: אין בעיה.

אלכס קושניר: אם הוא יסכים כמובן.

דוד ביטן: למה שלא יסכים?

דוד ביטן: אם הוא נמצא בזום ורוצה להתייחס ורוצה להגיב, למה לא?

דוד ביטן: זה לא מאבק ביניכם פה, אני חייב להגיד.

אלכס קושניר: לא, ממש לא.

דוד ביטן: לא, בכנסת זה לא.

דוד ביטן: בטלוויזיה זה יכול להיות.

עודד פורר: אין במה שהוא עשה שום דבר אובייקטיבי.

טלי פלוסקוב: טוב, בואו נשמע.

דוד ביטן: תראה, אני לא מהאוהדים של רביב דרוקר, אבל - - -

עודד פורר: יכול להיות שכן.

דוד ביטן: אבל הוא העלה בעיה ציבורית שצריך לדנות בה.

טלי פלוסקוב: כן.

דוד ביטן: זה לא נגדכם ונגדנו.

דוד ביטן: כן, בבקשה, רביב דרוקר.

רביב דרוקר: שלום לכולם.

רביב דרוקר: תודה שאתם מקיימים את הדיון הזה ושאתם נותנים לי להתייחס.

רביב דרוקר: התחקיר עסק בכך שכתוצאה מתיקון חוק הדרכונים וכתוצאה מתמורות שקרו ב'נתיב' לא עלה מספר הקונסולים ולא נטען בתחקיר שעלה מספר הקונסולים, זה דבר לא מדויק שאמר חבר הכנסת פורר.

רביב דרוקר: נאמר שלרבים מהקונסולים יש הטיה או שיוך או קרבה פוליטית למפלגת 'ישראל ביתנו', כולל שניים שיוצאים בקרוב לשליחות.

רביב דרוקר: ונטען בתחקיר, ועל זה אני מוכן לבסס כל דבר שתרצו, אחת, ש'נתיב' עושה חיים יותר קלים בבדיקת הזכאות לעלייה, ולזה היום שותפים אני חושב כל משרדי הממשלה שדיברתי איתם, אני לא רוצה להגיד אותם, אני רואה את חלקם, חלק ממשרדי הממשלה, אני מבין שהוזמנו לדיון, מי שירצה יתייחס, מי שלא ירצה לא יתייחס כמובן, וכתוצאה מהבדיקה הקלה יותר, מצד אחד, ומצד שני הגזר נהיה הרבה יותר גדול, כי מקבלים דרכון מיידי – שוב, חבר הכנסת פורר מעלה שאלות שהוא יודע שהן קצת לא נכונות, אז בוא נתקן, אתה לא מקבל דרכון תוך יום יומיים, אלא אם כן ביקשת דרכון חירום וקיבלת, מה שאתה עושה, המאכרים מתאמים לך מראש את הביקור במשרד הפנים כמו אותו ז'ורוב - - -

עודד פורר: זה מה שאתה אמרת בכתבה שלך, אתה אמרת שאנשים באים ובאותו יום עוזבים.

עודד פורר: זה מה שאתה אמרת מעל כל במה.

רביב דרוקר: אותן חברות שקמו כדי ל - - -

דוד ביטן: פורר, אתה לא יכול להיכנס.

עודד פורר: אני יכול, תאמין לי שיכול.

דוד ביטן: לא, אתה לא יכול.

דוד ביטן: אני ניסיתי הרבה פעמים, זה לא הולך.

רביב דרוקר: אני באמת לא שמעתי את חבר הכנסת פורר, אני אשמח להתייחס לכל דבר, אני פשוט לא שומע כשמישהו מתערב, זה הזום, זה לא אשמתי.

רביב דרוקר: מה שאני ניסיתי להראות זה שהמאכרים שקמו, כולל אותו ז'ורוב שמתגאה ש-95% מלקוחותיו לא רוצים להשתקע בישראל.

רביב דרוקר: הם מתאמים לך מראש, באמצעות קשריהם במשרד הפנים, ביקור בלשכה, איך שאתה מגיע, אתה מגיע ללשכת משרד הפנים לביקור שתואם לך מראש לתאריך הנחיתה שלך, אתה מגיש שם את הבקשה ואכן את הדרכון אתה לא מקבל במקום, אתה גומר את הטיול של יומיים-שלושה שלך, חוזר לרוסיה, כמו שהראינו בסרטונים של אנשים שבגלוי מספרים איך הם עשו את זה, לא חשפנו פה את סודות האטום, ואז עורך הדין שמייצג אותך מקבל ממך ייפוי כוח והוא שולח לך את הדרכונים לרוסיה.

רביב דרוקר: אתה לא תראה את ארץ הקודש יותר כנראה כי אתה בכלל לא רצית לגור פה.

רביב דרוקר: עכשיו יש פה שאלה נורא נורא פשוטה, ובאמת מנסים לערפל אתכם בהמון המון שאלות, כשאתה בא לקונסול, יש כל מיני משטרים של קבלת אזרחות בכל מיני מדינות, יש כל מיני הצעות חוק, המשטר של מדינת ישראל אומר שמבקשים ממך תנאי אחד קטן, שתתכבד להשתקע פה.

רביב דרוקר: זה לא קל לברר את זה, לא קל לעלות על שקרנים, אני לא טוען שיש לי מכונת אמת בקונסוליה לדעת מי אומר אמת או לא, אבל קודם כל צריכה להישאל השאלה הפשוטה: האם אתה מתכוון להשתקע בישראל?

רביב דרוקר: וצריך להחתים את הבן אדם.

רביב דרוקר: ואם הבן אדם משקר בשאלה הזאת ובעצם אחרי יום או יומיים כבר חוזר אז הוא השיג אזרחות ישראלית במרמה, הוא השיג דרכון ישראלי במרמה.

עודד פורר: היום אמרת שאין לו דרכון.

רביב דרוקר: אני ממש כבר מסיים, אני יודע שסבלנותכם קצרה.

עודד פורר: לא, הוא אמר שהוא עוזב תוך יום-יומיים, משהו פה לא מסתדר.

רביב דרוקר: עוזב תוך יום-יומיים, במקרה הכי טוב שלושה ימים.

טלי פלוסקוב: הוא משאיר עורך דין וייפוי כוח ועורך הדין ממשיך לטפל.

טלי פלוסקוב: הוא הסביר את זה מאוד ברור.

רביב דרוקר: אם 'נתיב' לא עושים את הבדיקה המינימלית, למה אנחנו הראינו את כמה המקרים האלה, של אנשים מאוד מפורסמים וידועים שקיבלו אזרחויות, כי מבדיקה הכי פשוטה בגוגל, לא מודיעין, אני לא מצפה שמישהו יעשה חס וחלילה מודיעין על אנשים שרוצים להיות אזרחים ישראל במדינת ישראל והם יהודים או זכאי חוק השבות, אבל אם מישהו בבדיקה הכי קלה יכול לראות שיש לבן אדם לוח הופעות מעכשיו ועד דנמרק, או יכול לראות שהוא מצלם תוכנית והוא לא מתכוון לעבור פה, או כשהוא מבקש אזרחות כשאשתו וילדיו וכולם נשארים והוא לא קונה פה כלום ולא שום דבר, אז אתה יכול להרים שאלות או להגיד לו: בוא תוכיח שיש לך כוונה להשתקע.

רביב דרוקר: אלה דברים מאוד מאוד פשוטים.

רביב דרוקר: זה לא מקרים בודדים, כמו שחבר הכנסת פורר מציג אותם, לפי הנתונים שגם משרד הפנים מחזיק בהם וגם משרד הקליטה מחזיק בהם, והם ודאי מוחזקים על ידי אחרים, חצי מהאנשים שבאו מרוסיה, 44% מארצות חבר העמים, לא נשארים פה אחרי תקופה של יותר מחודש.

רביב דרוקר: כשמנסים לשלם להם אחרי זה מענקי קורונה לא מוצאים אותם, הם לא נמצאים פה.

רביב דרוקר: זה לא מקרים בודדים, זו בעיה רב מערכתית ששב"כ הרים דגל עליה, שהמשטרה הרימה דגל עליה וכל משרדי הממשלה, הדרגים המקצועיים שאני דיברתי איתם, משרדי משפטים, חוץ, קליטה, פנים, כולם מאוחדים בדעה שצריך לעשות רברס בחוק הדרכונים שהביא לעולם חבר הכנסת עודד פורר.

רביב דרוקר: ואני לא חושד במניעים, אבל החוק הזה לא עבד וצריך לקחת אותו אחורה וצריך כנראה ב'נתיב', להפוך את זה או לארגון יותר מקצועי, או להטמיע אותו בתוך משרד החוץ, עם הידע שלו, עם הארכיון שלו, יכול להיות שגם עם האנשים שלו, אבל אין יותר צורך בגוף נפרד שקם כאשר היה מסך הברזל וכולנו מכירים את ההיסטוריה של 'נתיב' ואת כל הדברים האלה.

רביב דרוקר: זה מה שניסה להראות התחקיר, הא ותו לא, לא נגד עלייה חלילה, לא נגד עליית חבר העמים, לא נגד עליית עולי רוסיה, בדיוק הפוך מזה.

דוד ביטן: רביב, אני רוצה לדעת, זה שהוא מקבל דרכון ישראלי, זה לא מקנה לו זכויות מיוחדות, חוץ מאשר במדינה שהוא היה צריך לוותר על האזרחות שלו, ואין הרבה מדינות כאלה.

דוד ביטן: מה שלי מפריע זה שהוא לוקח את מענק העלייה, לא שהוא מקבל דרכון.

דוד ביטן: אז הוא הגיע לרוסיה חזרה עם דרכון, אפשר תמיד לבטל לו את הדרכון.

טלי פלוסקוב: זה פותח לו כניסה לכל מיני מדינות נוספות.

דוד ביטן: למה זה מה שמפריע לך, בעיקר הנושא של הדרכון?

רביב דרוקר: לא, חבר הכנסת ביטן, אני אגיד כמה דברים.

רביב דרוקר: דרכון קודם כל מקנה לך כניסה להרבה מקומות, דרכון ישראלי ללא ויזה, שדרכון רוסי לא מקנה.

דוד ביטן: יותר כואב לי הלב שהוא לוקח את הכסף.

רביב דרוקר: זה לא גורם נזק ישיר למדינת ישראל, אלא אם האיש מסתבך, נכנס לכלא, או נכנס לאיזה שהן בעיות פליליות ואז מדינת ישראל צריכה לפרוס עליו חסות ואייל סיסו וסטלה ראפ יידעו על זה הרבה הרבה יותר ממני.

רביב דרוקר: אני יכול כן להגיד שיש כל מיני דברים שאתה כן מקבל עם הדרכון הישראלי בכל מה שקשור לכסף זר, להטבות מס בישראל, הבנקים יידעו לדבר על זה גם.

דוד ביטן: אבל הם לא גרים בישראל, איזה הטבות מס?

רביב דרוקר: יש את הסיפור גם על מענק הקליטה, שהוא אכן חלק מהעניין, ויש את הסיפור של הביטוח הרפואי חינם.

רביב דרוקר: רופאים יידעו לספר, לא את הכול הכנסנו לתחקיר, אני יכול לזמן לכם רופאים לוועדה, יש למשל נשים שחס וחלילה מגלים אצלם סרטן שד, הן עושות עלייה לישראל, עושות פה את הוצאת הגידול על חשבון מערכת הבריאות הציבורית של מדינת ישראל, לא נשארות אפילו לביקורת, כי הן תושבות רוסיה והן רוצות לחיות שם, הן חוזרות לשם וכשמגיע תאריך הביקורת הן באות שוב לפה כדי לקבל את הטיפול הרפואי חינם על חשבון ממשלת ישראל ועל חשבוננו כולנו.

רביב דרוקר: זה לא תיירות מרפא, זה לא אנשים שבאים מרוסיה ומשלמים פרטי כדי לקבל טיפול.

דוד ביטן: אבל זה לא בגלל הדרכון, בגלל שהם נרשמו כאזרחים ישראלים.

שלומית אבינח: הדרכון מאפשר.

דוד ביטן: הדרכון לא מקנה להם את זה, מה שמקנה להם את השירות הישראלי זה שהם אזרחים ישראליים.

עודד פורר: האזרחות.

עודד פורר: הוא רוצה לשנות את חוק השבות, זה בסדר, שישנה.

דוד ביטן: את חוק השבות אי אפשר לשנות, עזוב.

עודד פורר: זה מה שהוא רוצה.

רביב דרוקר: אני לא רוצה לשנות את חוק השבות, חבר הכנסת פורר.

רביב דרוקר: אם האישה הזאת, שגילו לה חלילה סרטן בשד הייתה באה להשתקע בישראל זה חוק השבות - - -

עודד פורר: מה הקשר לדרכון?

רביב דרוקר: אני לא רוצה לשנות אותו.

רביב דרוקר: מי שרוצה לשנות אותו זה אתה כי אתה בא ואומר שהיום - - -

עודד פורר: מה הקשר בין זה - - -

דוד ביטן: רגע, אני מעביר לכם את רשות הדיבור.

דוד ביטן: רגע, הוא צריך לעצור.

רביב דרוקר: - - - לחיות פה, שתעשה את הטיפול ותחיה פה.

רביב דרוקר: זה חוק השבות.

רביב דרוקר: גם אם בכוונתה להשתקע פה ותעזוב אחרי שלושה חודשים, אני לא מתכוון לחטט בציציותיה, מותר לה לחזור, אבל אם היא - - -

עודד פורר: מה הקשר בין זה לדרכון?

רביב דרוקר: - - - היא מפרה את חוק השבות ומקבלת אזרחות במרמה וטיפול רפואי חינם במרמה.

עודד פורר: מה הקשר בין זה לדרכון?

עודד פורר: אתה לא מבין שהוא לא שומע אותך?

עודד פורר: אני יודע.

דוד ביטן: אז סתם, אתה אומר את זה, בשביל מי?

דוד ביטן: אני לא מבין.

דוד ביטן: רביב, אני מבקש ממך אם אתה יכול להישאר איתנו בזום, כי אנחנו נחזור אליך.

עודד פורר: לא, שיגיד רק מה הקשר בין זה לדרכון, כל הסיפור שהוא סיפר.

דוד ביטן: אז אני אומר, קודם כל אפשר לבטל לו את הדרכון הזה, אין שום בעיה, אבל זה שאדם מקבל דרכון זה פחות בעייתי מאשר שהוא לוקח את הכסף והזכות והופך להיות אזרח ישראלי ומנצל את האזרחות הישראלית לכל מיני דברים, כולל הרפואי וכולל דברים אחרים.

עודד פורר: הפכו את חוק הדרכונים כאילו זה העניין וזה לא העניין.

דוד ביטן: לכן צריך לטפל בחוק הדרכונים ללא קשר.

עודד פורר: מה הקשר לחוק הדרכונים?

עודד פורר: אתה אומר שהוא לא קשור.

דוד ביטן: כן, אפשר לקבוע נוהל שמבטלים לו את הדרכון אם הוא לא שוהה בישראל, מה הבעיה?

טלי פלוסקוב: יש בהרבה מדינות דבר כזה.

אלכס קושניר: אדוני, אנחנו מדברים ומערבבים בין שלושה חוקים שונים.

אלכס קושניר: יש חוק השבות, ועוד מעט אני אפרט, יש חוק הדרכונים ויש חוק סל קליטה.

אלכס קושניר: שלושה חוקים, לא קשורים, למרות ששניהם נובעים מחוק אחד שנקרא חוק השבות.

אלכס קושניר: מה שמתאר פה אדון דרוקר זה שיש אנשים שעוברים על חוק השבות, מגיעים ל'נתיב', משקרים, מגיעים לארץ ועוזבים.

אלכס קושניר: באנשים האלה צריך לטפל.

אלכס קושניר: זה דבר אחד.

דוד ביטן: איך תטפל?

אלכס קושניר: שנייה.

דוד ביטן: לא, תגיד.

אלכס קושניר: תאמין לי שאני אגיע לזה.

דוד ביטן: מה, אתה רוצה לעשות לנו הרצאה, קושניר?

אלכס קושניר: כן.

יוסף טייב: למה האנשים האלה הגיעו לפה?

יוסף טייב: למה הם עשו את התהליך הזה?

טלי פלוסקוב: למה נתנו להם לעלות?

יוסף טייב: כי חוק הדרכונים נתן להם את האפשרות לבוא ולעשות את הצעד הזה.

עודד פורר: מה קשור הדרכון?

יוסף טייב: אם לא היה חוק הדרכונים הוא לא היה מנסה לעשות את זה.

דוד ביטן: אבל אין קשר, גם אם הוא לא מקבל דרכון, הוא יבוא, ייקח את הכסף ויחזור לרוסיה.

יוסף טייב: אבל הוא לא היה מנסה לעשות את זה.

אלכס קושניר: שנייה, חבר'ה, אני מבקש.

דוד ביטן: אני לא מבין.

דוד ביטן: זה כל העניין, לא צריך דרכון.

אלכס קושניר: יוסף, תאמין לי שאני אענה לך על השאלות.

דוד ביטן: יש סיבה אחרת שלוקחים את הדרכון, אני לא יודע מה הסיבה, או בגלל שהם זכאים וזה.

דוד ביטן: שים לב, אבל הם באים במיוחד גם לקחת את הדרכון.

דוד ביטן: התחקיר לא עלה על העניין הזה, למה הם באים לקחת את הדרכון, אבל יכול להיות שיש סיבה מיוחדת שאני לא מקבל עליה תשובה.

אלכס קושניר: אז בואו נעבור חוק חוק.

אלכס קושניר: 'נתיב' פועלת כזרוע ביצועית של רשות האוכלוסין וההגירה ומבצעת את הנחיותיה.

אלכס קושניר: קונסולים של 'נתיב' במהלך התשאול שלהם שואלים את השאלה, האם יש לבן אדם כוונה להשתקע, כן או לא.

אלכס קושניר: אם הוא משקר, זה סיפור אחר, צריך לטפל בו.

אלכס קושניר: עכשיו, לגבי ההגעה לפה.

אלכס קושניר: הבן אדם מגיע לפה, ברגע שהוא נוחת בשדה התעופה הוא מקבל אזרחות ישראלית.

אלכס קושניר: זאת אומרת הוא מקבל תעודת זהות ומזמין את הדרכון.

אלכס קושניר: צודק אדון דרוקר, שאמר עכשיו ולא בתחקיר שלו ששודר בערוץ 13, שלא מקבלים דרכון תוך יום-יומיים, אלא אם כן, שים לב, אני מצטט את דרוקר, אלא אם כן יש מאכר שפועל אל מול משרד הפנים כי 'נתיב' לא מוסמכת להנפיק דרכון, אלא מאכר שפועל מול משרד הפנים והוא מתאם לו את התור לפני זה.

אלכס קושניר: אז לכן הטענות שלו - - -

דוד ביטן: עורך דין מאכר בארץ.

אלכס קושניר: כן.

אלכס קושניר: ולכן זה שדרוקר מאשים את נתיב בזה ש'נתיב' לא מטפלת באותם עורכי דין שעוברים על החוק, הטענה הזאת צריכה להיות כלפי משרד הפנים ורשות האוכלוסין וההגירה כי מי שעושה את המאכריות הזאת זה לא 'נתיב' כי 'נתיב' בכלל לא קשורה לחוק הדרכונים.

אלכס קושניר: אני ממשיך, אומר אדון דרוקר שיש אישה שחס וחלילה גילו לה סרטן שד והיא צריכה להגיע לפה לבצע בדיקה.

אלכס קושניר: אני אזכיר לכולם שגם היום תור במוסקבה לקבלת אשרת עלייה הוא לפחות שלושה חודשים והבן אדם, מרגע שהוא מחליט ועד שהוא עולה, עובר לפחות חצי שנה.

אלכס קושניר: אז אני לא יודע, אם מישהי שיש לה סרטן שד - - -

דוד ביטן: לא, הוא מדבר על משהו אחר, שיש לה כבר אזרחות, היא גרה ברוסיה – הוא לא אומר שזה לפני.

אלכס קושניר: שנייה, אני ממשיך.

עודד פורר: אם היא גרה בארצות הברית זה בסדר?

עודד פורר: אם היא אזרחית אמריקאית, גם שם אין לה - - -

דוד ביטן: אבל היא משלמת כסף.

עודד פורר: לא, היא עשתה עלייה.

דוד ביטן: מה, אם אתה בא לתיירות מרפא אתה משלם כסף.

יוסף טייב: לא, אבל עודד צודק, גם אזרח ישראלי, גם בצרפת וגם בארצות הברית, זאת הבעיה.

יוסף טייב: אני מסכים איתך.

אלכס קושניר: שנייה, שנייה, בואו נדבר על הבעיה.

דוד ביטן: קודם כל לא מחדשים דרכונים לישראלים שגרים בחו"ל.

אלכס קושניר: חבר'ה, אתם מבלבלים.

עודד פורר: מה זה קשור לדרכון?

דוד ביטן: אמרתי, עושים פה ערבוביה עם הדרכון.

עודד פורר: נכון, זה מה שאני אומר.

דוד ביטן: אבל אתה לא צריך להשתגע עם העניין הזה.

עודד פורר: אני לא משתגע.

דוד ביטן: אם יש תיקונים שצריך לעשות בחוק הדרכונים אתה צריך להסכים עם זה.

עודד פורר: מה קשור?

עודד פורר: אבל, דוד, מה הקשר?

דוד ביטן: אין קשר, בסדר, אבל אם עלו על בעיה שצריך לתקן אותה אז מתקנים.

דוד ביטן: מה, זה חוק, אתה מחזיק אותו בידיים את החוק הזה?

עודד פורר: אם צריך לתקן - - - גם אותו נתקן - - -

דוד ביטן: אז מתקנים אז מה אתה רוצה?

דוד ביטן: מה עכשיו, בגלל שחוקקת את החוק אתה נתקע על זה.

אלכס קושניר: דוד, על פי נוהל של משרד הקליטה אזרח, עולה חדש, שלא נמצא בארץ לא זכאי לקבל תשלומי סל קליטה, זה אומר שהדרך היחידה שלו להמשיך לקבל סל קליטה זה שהוא יוצא עם דרכון זר, שזו עבירה על החוק.

אלכס קושניר: לכן אין שום קשר בין זה לבין דרכון ישראלי, להיפך.

אלכס קושניר: אם הוא היה יוצא עם דרכון ישראלי אז היו עוצרים לו את התשלומים.

אלכס קושניר: ואגב, אני כמנכ"ל משרד הקליטה - - -

דוד ביטן: אז אני אשאל אותך שאלה, למה לדעתך, מהניסיון המצטבר שלך, היית מנכ"ל - - -

אלכס קושניר: גם 'נתיב' וגם משרד הקליטה.

דוד ביטן: גם הוא היה במשרד הקליטה.

עודד פורר: אני לא הייתי ב'נתיב'.

דוד ביטן: מעניין, זה לא מסלול שצריך לעבור ב'ישראל ביתנו'?

עודד פורר: אני לא הייתי ב'נתיב'.

דוד ביטן: אין מסלול כזה כדי להיות חבר כנסת, מסלול מיוחד?

אלכס קושניר: לא, בדרך כלל מספיק להיות מנכ"ל משרד הקליטה, אלא אם כן אתה מתקשה אז - - -

דוד ביטן: למה הם מבקשים עוד כשהם בחו"ל, קובעים תור לקבל את הדרכון הישראלי?

אלכס קושניר: זה עזוב, אתה מדבר איתי על - - -

דוד ביטן: תן לי את הסיבה.

אלכס קושניר: אני אסביר לך מה הסיבה.

אלכס קושניר: יש מאכרים של משרד הפנים שמאפשרים לעשות את זה.

אלכס קושניר: זאת הסיבה.

דוד ביטן: אבל למה הוא רוצה?

דוד ביטן: למה הוא משלם על זה כסף?

אלכס קושניר: למה הוא רוצה?

אלכס קושניר: כי הוא רוצה דרכון.

טלי פלוסקוב: הוא מקבל כניסה חופשית ל-180 מדינות נוספות שעם הדרכון הרוסי הוא לא יכול להיכנס לשם.

דוד ביטן: נו באמת, כל היום הוא נוסע לחו"ל?

דוד ביטן: נו באמת.

טלי פלוסקוב: זה העניין פה, למה הוא צריך דרכון?

אלכס קושניר: חבר'ה, בואו רגע נעשה סדר.

דוד ביטן: אני לא מדבר על אוליגרך, על אדם עשיר.

טלי פלוסקוב: אבל על זה מדובר.

דוד ביטן: לפי המספרים זה לא רק אוליגרכים.

אלכס קושניר: אדוני, עוד כמה דברים לפני שאני מסיים.

אלכס קושניר: אין שום קשר בין סל הקליטה לחוק הדרכונים, להיפך, חוק הדרכונים מסייע לרשויות המדינה למנוע מאנשים לקבל כסף סתם.

דוד ביטן: למה?

אלכס קושניר: כי אם הוא יוצא עם דרכון אז זה מופיע במערכת.

טלי פלוסקוב: מי שצריך לשקר ישקר.

אלכס קושניר: ודבר נוסף, אם דרוקר כבר שומע אותנו, אדוני היושב ראש, יש עוד בחוק השבות - - -

דוד ביטן: פה כותבים לי שלפי התחקיר עולה 3,000 יורו לטפל בדרכון.

אלכס קושניר: לא יודע.

טלי פלוסקוב: אז אתה אומר שזה לא אנשים עשירים אם הם משלמים 3,000 יורו?

דוד ביטן: לא, הוא לוקח את מענק העלייה ועם זה הוא משלם לעורך הדין.

דוד ביטן: מה, צריך להיות גאון הדור פה?

טלי פלוסקוב: אבל מענק העלייה, אם הוא יצא עם דרכון ישראלי הוא לא מקבל.

אלכס קושניר: דוד, יש עוד דבר חשוב שחשוב לדעת ולא נאמר בתחקיר.

אלכס קושניר: בחוק השבות יש עוד סעיף והוא נקרא היעדר רישום פלילי, ואת המסמך הזה מקבלים מרשויות מדינות המוצא, אז אם דרוקר טוען שכל מי שמקבל דרכון הוא גם עבריין, אז זה לא יכול להיות.

טלי פלוסקוב: אז זה לא 50% מהאנשים שהגיעו ב-2019 עבריינים.

דוד ביטן: תגיד לי, אתה רציני?

דוד ביטן: הוא לא עבריין עד שהוא מקבל את האישור.

דוד ביטן: כשהוא מגיע אז הוא מגיע.

דוד ביטן: מה אתה מערבב בין הדברים?

אלכס קושניר: זאת אומרת הבן אדם הולך לקבל דרכון ישראלי כדי אחר כך לעשות עבירות?

אלכס קושניר: נו באמת.

דוד ביטן: לא יודע, אבל זה קורה בפועל.

דוד ביטן: מה, אתה שואל שאלה שקורית בפועל?

אלכס קושניר: עוד שני דברים.

אלכס קושניר: אני כתבתי מכתב להנהלת ערוץ 13 בבקשה לקבל התנצלות על כך שהעולים בתחקיר הוצגו כמטריושקות עם שפם ושיניים ארוכות, שלטענת רבים נראות כמו שיני ערפד, לטענת דרוקר הן לא נראות כשיני ערפד.

אלכס קושניר: התשובה שלו הייתה שלא רק העולים מצוירים ככה, אלא עוד אנשים.

אלכס קושניר: עכשיו עוד סוגיה, שבי היא פגעה מאוד מאוד קשה.

אלכס קושניר: אומר אדון דרוקר בתחקיר שיש פה עולים שמגיעים לפה קשישים בשביל לקבל טיפול רפואי וישר נכנסים לבתי אבות.

אלכס קושניר: אני חושב שאת הסלקציה הזאת כבר עשו בשנות ה-40 במאה הקודמת כאשר היטלר חילק אותנו למי שכן יודע לעבוד ולמי שלא יודע לעבוד.

אלכס קושניר: על פי מה שאני יודע בחוק השבות, במדינה הזו, כתוב שמדינת ישראל תהיה בית לעם היהודי וזה לא משנה בן כמה היהודי הזה שמגיע ומה המצב הבריאותי שלו, לכן נגד זה אני מוחה.

אלכס קושניר: היות שלא קיבלתי תשובה מספקת מערוץ 13 אז אני פונה למחלקה למאבק בגזענות במשרד המשפטים כדי שהם יטפלו בסוגיה הזאת.

דוד ביטן: כן, זכותך.

אלכס קושניר: כי לא יכול להיות שיש פה שלושה חוקים שונים שעורבבו ביחד רק בשביל מטרה אחת, להכפיש את הציבור של העולים דוברי השפה הרוסית.

אלכס קושניר: ועוד משפט אחרון, כל העולים אצל דרוקר חולקו לשני חלקים, או שהם כולם אברמוביצ'ים, או שהם כולם קשישים שבאים לפה בשביל לקבל טיפול רפואי.

אלכס קושניר: לא רופאים, לא מהנדסים, לא חיילים בודדים שבגיל 18 מגיעים לפה ומתגייסים לצבא, כל זה נעלם מהתחקיר.

אלכס קושניר: ותשעה מיליון השקלים שדיברו עליהם זה אך ורק בגלל שמוסדות המדינה לא מסוגלים לבצע את העבודה שלהם, נקודה.

דוד ביטן: קושניר, תגיד לי, אני לא מבין אותך, זה תחקיר על הדברים הלא טובים, אז אתה רוצה ששעתיים הוא יגיד כמה טובים העולים שעולים מרוסיה?

דוד ביטן: הוא העלה בעיה וזה הכול.

עודד פורר: א', הוא התמקד אך ורק בעולים מרוסיה, משום מה.

עודד פורר: ב', הוא קשר עניין שלא קשור במינו.

עודד פורר: אתה בעצמך אומר, ולכולם ברור פה עכשיו שהסיפור של חוק הדרכונים לא קשור למי שמרמה את חוק השבות.

עודד פורר: או שהוא מרמה את חוק השבות, או שהוא לא מרמה את חוק השבות, אין לזה שום קשר לעניין חוק הדרכונים, וגם הוא העלים מידע לגבי מה היה קורה לפני כן כדי לקבל דרכון.

עודד פורר: לי ישאת הרשימה רק עד 2014, אבל כדי לקבל דרכון, רק מישהו שהוא מאוד מאוד עשיר ומאוד מאוד מקושר, אז היו שרים שהם היו חותמים על הדרכון הזה ואף אחד לא יודע מה הפרוטוקול ולמה חתם אלי ישי על 33 דרכונים, ולמה יולי אדלשטיין ביקש 49 דרכונים בין 2010 ל-2014.

עודד פורר: אף אחד לא יודע את זה.

עודד פורר: למה גדעון סער ביקש 17 דרכונים ולמי.

עודד פורר: למה להם מגיע דרכון ולאחרים לא מגיע?

עודד פורר: והסיפור הוא מאוד פשוט, אזרח ישראלי, אתה תדבר על זה שנתת לו את האזרחות, שזה האירוע הגדול, שם תבדוק, ברגע שבן אדם קיבל אזרחות ישראלית הוא אזרח כמוני וכמוך, זה ה-א'-ב' הבסיסי של קליטת עלייה, חלות עליו כל החובות ויש לו את כל הזכויות.

טלי פלוסקוב: אפשר להגיד עוד משהו או שזה יהיה רק נציגים של 'ישראל ביתנו'?

דוד ביטן: לא יודע, הם השתלטו על הדיון.

טלי פלוסקוב: לא, אבל יש עוד חברי כנסת שרוצים לדבר.

דוד ביטן: תיכף אני אתן לך.

דוד ביטן: אני רוצה למצות את הסיפור של רביב דרוקר ואחר כך נעבור לאיך מטפלים בבעיה.

דוד ביטן: רביב, אתה רוצה להתייחס?

דוד ביטן: בבקשה.

רביב דרוקר: אני באמת אתייחס בקצרה כי יש שם נציגים של משרד הפנים, משרד החוץ ומשרד הקליטה והם ייטיבו ממני לפזר את ערימות החול שזורים לכם בעיניים, לצערי, שני חברי הכנסת המכובדים הללו ששואבים את כל זמן הישיבה ואומרים המון המון דברים לא מדויקים ולא קשורים.

רביב דרוקר: אז רק אני אגיד בקצרה, יש קשר עמוק - - -

עודד פורר: עד עכשיו מי שאמר דברים לא מדויקים זה אתה.

רביב דרוקר: בין הסיפור של הדרכונים, שהוא פיתוי מאוד גדול לאנשים, האזרחות הישראלית בשביל הדרכון שמאפשר להם מעבר בלי ויזה וכך זה מוצג בפרסומות השונות שמוצגות על שלטי חוצות.

אלכס קושניר: אז תטפל במי שפרסם את זה, מה זה קשור לעולים?

דוד ביטן: קושניר, הוא לא שומע אותך, זה רק אוכל לנו את האוזן, זה מה שקורה.

אלכס קושניר: אבל זה הפוך ממה שצריך להיות.

רביב דרוקר: אני ראיתי את חבר הכנסת קושניר מגיע לרמות של היטלר וכל מיני דברים כאלה.

רביב דרוקר: אנחנו תיארנו מצב שבו משפחה באוקראינה מעבירה לפה קשיש במצב של קומה או בן אדם במצב של קומה שאפילו הוא לא יכול להגיד שהוא מתכוון להשתקע והיא נשארת באוקראינה ונותנת למערכת הבריאות הציבורית והסיעודית של ישראל לטפל בו.

אלכס קושניר: לא מגיע לו? לא מגיע לו?

אלכס קושניר: לא מגיע לקשיש הזה, אדוני?

רביב דרוקר: זו תופעה שהיא הרבה יותר גדולה מהאיש הזה בקומה, של משפחות שמחליטות שיקר להם מדי או קשה להם מדי לטפל בקשיש כזה אז הן מעבירות אותו לישראל.

רביב דרוקר: זו אכן שאלה טעונה ומורכבת.

רביב דרוקר: לפי הנסתרת שביצענו מדובר שם על עשרות כאלה שעושים את הדבר הזה בשנים האחרונות.

רביב דרוקר: חבר הכנסת קושניר יכול להחליט שאנחנו צריכים לטפל בכל אדם מבוגר, לא עלינו, או חולה, לא עלינו, שהוא זכאי חוק השבות בכל מקום בעולם, אם הוא נקלע לצרה שיבוא לפה ומערכת הבריאות הציבורית של ישראל תטפל בו.

רביב דרוקר: אני חושב שזו בעיה, אני חושב שזה מאוד רחוק מהיטלר וחבל שהדברים האלה נאמרו, אני גם קצת חושד באותנטיות שלהם, אבל זה כנראה הטבע העיתונאי שלי.

דוד ביטן: טוב, בבקשה.

טלי פלוסקוב: טוב, אני רוצה להתחיל מזה שאנחנו באמת ערבבנו פה הרבה נושאים ביחד.

טלי פלוסקוב: אם אנחנו מדברים על חוק השבות אז באמת בחוק השבות רשומה שורה מאוד ברורה, למי שיש כוונה להשתקע יש לו זכות לעלות.

טלי פלוסקוב: זה דבר אחד.

טלי פלוסקוב: פה אני פונה גם ל'נתיב' להגיד איך אנחנו בודקים את הרצון של הבן אדם להשתקע ומה זה בכלל להשתקע?

טלי פלוסקוב: אגב, בחוק אני לא מצאתי הסבר מה זה להשתקע.

טלי פלוסקוב: להשתקע זה חצי שנה?

טלי פלוסקוב: זה לשכור דירה?

טלי פלוסקוב: מה זה בדיוק נקרא להשתקע?

דוד ביטן: יש כנראה תבחינים שהם - - -

עודד פורר: אין.

טלי פלוסקוב: אנחנו לא יודעים אותם.

טלי פלוסקוב: המילה להשתקע - - -

עודד פורר: אין.

עודד פורר: העובדה היא שבחוק הדרכונים הקודם קבעו 75% מהזמן כשבחוק רשות המסים בודקים 181 יום.

עודד פורר: אין תבחינים, הכול היה בשלוף.

דוד ביטן: תיכף נברר עם משרד הקליטה.

טלי פלוסקוב: דבר שני, אומרים שאין שום קשר לדרכונים.

טלי פלוסקוב: אני כן רוצה להגיד לגבי הדרכון.

טלי פלוסקוב: מה הדרכון של אזרח ישראלי, הדרכון הישראלי, נותן לאזרח ישראלי?

טלי פלוסקוב: אחת, שוב אני חוזרת ואומרת, יש לו כניסה ללא ויזה ל-161 מדינות נוספות.

טלי פלוסקוב: ואל תחשוב, דוד, שאנשים לא מסתובבים, זה לא נכון, זה לא העלייה של שנות ה-90 שלא היה לנו כסף, אני גם הגעתי לארץ עם עשרה לדולר, היום אנשים ברוך ה' יכולים להרשות לעצמם לנסוע בכל העולם ולעשות עסקים.

טלי פלוסקוב: אגב, לגבי העסקים, האם אתה יודע שהבנקים ברוסיה היום מתייחסים לאדם שמגיע עם דרכון ישראלי בצורה אחרת לגמרי?

טלי פלוסקוב: הוא פתאום מקבל אור ירוק.

טלי פלוסקוב: דרכון ישראלי פותח הרבה דברים.

אלכס קושניר: מה זה אור ירוק, טלי?

טלי פלוסקוב: אני לא הפרעתי לך.

אלכס קושניר: לא, אני שואל שאלה, מה זה אור ירוק?

טלי פלוסקוב: אני לא הפרעתי לך, דקה.

טלי פלוסקוב: אז אני אסביר, אם לא תפריע לי אני אסביר.

טלי פלוסקוב: אז אני אומרת שוב, דרכון ישראלי נותן במדינה אחרת הרבה יותר אופציות מאשר אדם שמגיע עם דרכון רוסי.

טלי פלוסקוב: זה שאנחנו צריכים באמת לחשוב איך בן אדם לא יוצא מהארץ עם דרכון זר וממשיך לקבל סל קליטה זה נושא גם נפרד לגמרי, שצריך גם לחשוב איך אנחנו סוגרים את הדבר הזה.

טלי פלוסקוב: לדוגמה, כשאדם מגיע לישראל, לדרוש ממנו להציג דרכון זר של המדינה שהוא הגיע ממנה, ואז לרשום ברישום את הנתונים האלה.

אלכס קושניר: זה רשום, טלי.

טלי פלוסקוב: לא יודעת, צריך לחפש את זה.

טלי פלוסקוב: ואז הנושא שאתה העלית לגבי לקבל כסף כשאתה לא נמצא פה בארץ ייפתר.

טלי פלוסקוב: אבל שוב אני אומרת עוד פעם, הדרכון - - -

עודד פורר: אשרת העלייה, שמים בדרכון הזר.

אלכס קושניר: שמים בדרכון הזר, זה שמשרד הפנים לא עושה את העבודה שלו.

עודד פורר: בן אדם מקבל אשרת עלייה, אין לו דרכון ישראלי, נכון?

עודד פורר: יש לו דרכון זר.

דוד ביטן: לא, אבל לא רושמים את זה במחשב.

טלי פלוסקוב: בדיוק, להכניס את זה למחשב ואז אנחנו רואים מה קורה.

אלכס קושניר: יש צילום של דרכון זר גם ב'נתיב', גם במשרד הקליטה, בכל מקום.

דוד ביטן: אין סנכרון בין המחשבים, אתה לא מבין?

אלכס קושניר: עזוב, יש.

דוד ביטן: אדם שנוסע עם דרכון זר זה לא קופץ במשרד הקליטה.

טלי פלוסקוב: נכון.

אלכס קושניר: נכון, כי צריך לעשות סנכרון בין המערכות.

טלי פלוסקוב: אז זה צריך לקפוץ ואז מיד אתה רואה שבן אדם עוזב את הארץ.

דוד ביטן: אבל עשו בגלל בקשה שלך, או משהו כזה.

טלי פלוסקוב: צריך לחשוב איך אנחנו עושים את זה, אני מקווה שברשות האוכלוסין שומעים אותנו.

דוד ביטן: אולי בגלל התחקיר, אני לא יודע.

טלי פלוסקוב: ולגבי הדרכונים שוב פעם, בהמון מדינות בעולם לא נותנים דרכון במיידי כשמגיעים לארץ, נותנים שנה לבן אדם להשתקע, להוכיח שאתה חלק מהמדינה הזאת.

טלי פלוסקוב: זה לא אומר שהוא לא יכול לצאת - - -

דוד ביטן: כן.

דוד ביטן: פורטוגל הולכת לתת מיליון דרכונים לישראלים.

דוד ביטן: הנושא הזה של הדרכון הוא בסדר, אבל זה לא האישיו פה, האישיו פה זה שהם באים מקבלים אזרחות ומקבלים את סל הקליטה ובורחים לחוץ לארץ.

דוד ביטן: זה האישיו מבחינתי, הדרכון פחות בעייתי.

טלי פלוסקוב: דוד, עוד פעם אני אומרת, לא רק סל קליטה, מנצלים עוד דברים.

דוד ביטן: למה בישראל עושים סיפור מהדרכון?

טלי פלוסקוב: לא רק סל קליטה.

טלי פלוסקוב: אני אומרת לך, זו מדינה יהודית - - -

דוד ביטן: לא נדבר על אברמוביץ' מצ'לסי שהיה צריך את זה בגלל שזרקו אותו מלונדון.

עודד פורר: הוא השקיע פה יותר מ - - -

דוד ביטן: הבן השקיע פה 100 מיליון דולר.

עודד פורר: המסים שהוא שילם על ה-500 מיליון שקל השקעות שהיו פה שווים יותר מכל - - -

טלי פלוסקוב: אגב, לגבי אנשים עם כל כך הרבה כסף, אתם יודעים שגם לפני חוק הדרכונים הייתה אפשרות להוציא להם דרכון כשהם מוכיחים את ההשקעה.

טלי פלוסקוב: זה בהרבה מדינות עובד.

דוד ביטן: אבל הוא אמר, היו מגישים בקשות - - -

עודד פורר: מאחורי הגב, עם מאכר שאני לא יודע מה הוא הרוויח שם.

עודד פורר: אני לא רוצה דרכון למכירה.

עודד פורר: דרכון, או שהוא אזרח ישראלי, אזרח ישראלי מקבל דרכון.

דוד ביטן: סיימת?

טלי פלוסקוב: בסדר גמור.

דוד ביטן: אני עובר למשרד הקליטה.

דוד ביטן: דוריס, את שמעת את הדיון?

דוד ביטן: אני רוצה לדעת אם יש לכם דרכים לצמצם את התופעה שעלתה בתחקיר הזה מבחינת הגעה לארץ, קבלת הכספים ולהישאר להשתקע בחו"ל.

דוריס קריאף: אז אני רוצה להסביר.

דוריס קריאף: קודם כל ממאי 2020, אחרי שגילינו את התופעה, אנחנו כבר מקבלים ממשק גם של דרכונים זרים מרשות האוכלוסין.

דוריס קריאף: מעבר לדרכונים ליציאה במעבר ישראלי, מה שאנחנו קוראים לזה - - -

דוד ביטן: כל כמה זמן אתם בודקים את זה?

דוריס קריאף: לפני כל תשלום, לא רק לפני ריצה של סל קליטה.

דוריס קריאף: אנחנו מחוברים באון ליין מה שנקרא לרשות האוכלוסין.

דוד ביטן: כמה הוא מקבל במיידי כשהוא מגיע לארץ?

אלכס קושניר: 2,000 ומשהו שקל, תלוי בהרכב המשפחתי.

דוריס קריאף: רוב העולים שנכנסו וקיבלו את האזרחות הישראלית, אני לא רוצה להתעסק עם הדרכונים, את האזרחות הישראלית, רוב רובם של אלו שעזבו קיבלו את התשלום במזומן של סל הקליטה בנמל התעופה.

דוריס קריאף: אלה שיצאו מה שנקרא במעבר ישראלים, אנחנו עלינו עליהם ועצרנו תשלומים.

דוריס קריאף: תשעה מיליון השקלים המדוברים זה על עולים שיצאו בדרכון זר ולא עלינו עליהם והם המשיכו לקבל חלק מהסיוע.

דוריס קריאף: אני כתבתי גם 39 מיליון שקלים על אותה קבוצה של תשעה מיליון השקלים, אנחנו עצרנו את המשך הסיוע.

דוד ביטן: דוריס, את לא עונה לי, אדם מגיע לארץ, יש לו את מענק הקליטה, כמה הוא מקבל כשהוא מגיע וכמה הוא מקבל מדי חודש?

דוריס קריאף: יש תעריפים שונים.

דוריס קריאף: זוג מקבל 2,500 שקל בנמל התעופה, בודד מקבל 1,250, ויש עוד סוגי משפחות.

דוד ביטן: וכמה חודשים הוא מקבל?

דוריס קריאף: לחודש הוא מקבל 4,827 שקלים.

אלכס קושניר: שישה חודשים.

אלכס קושניר: תן לי רגע להסביר, בגלל הזום.

אלכס קושניר: בן אדם נוחת בשדה התעופה מקבל כסף במזומן, היות שאין לו חשבון בנק עדיין, לא פתח שום דבר, מקבל כ-2,000 שקלים, תלוי אם זה זוג או משפחה, או ילדים, על כל ילד יש תוספת.

אלכס קושניר: יום למחרת הוא הולך פותח חשבון בנק.

אלכס קושניר: ברגע שהוא פתח חשבון בנק תשלומי סל הקליטה יכולים להיכנס, אבל אז משרד הקליטה, ומה שדוריס אמרה עכשיו זה מבורך, שיש להם סוף סוף ממשק, הם בודקים האם בן אדם בארץ או לא בארץ.

אלכס קושניר: זאת אומרת אותם אלה שדרוקר האשים אותם בגניבת הקופה הציבורית, בסך הכול, אני לא אומר שזה מעט כי כל שקל הוא חשוב, אבל עדיין מדובר בבן אדם שקיבל 2,000 שקל ועזב.

דוד ביטן: לא, הוא קיבל יותר.

דוד ביטן: את זה פתרנו.

אלכס קושניר: לא, שנייה, שנייה.

אלכס קושניר: אולי דוריס תוכל לומר גם כמה מאלה שבאמת עזבו סירבו לקבל סל קליטה.

אלכס קושניר: זה גם נתון מעניין לשמוע.

אלכס קושניר: ודבר נוסף שמעניין לשמוע זה איך בודקים.

דוד ביטן: אבל אם הוא עוזב מיד הוא לא יכול לפתוח חשבון בנק.

אלכס קושניר: אתה יכול לפתוח חשבון בנק ביום, זה לא בעיה.

דוד ביטן: לא נכון.

דוד ביטן: מי יכול לפתוח ביום חשבון?

אלכס קושניר: טיפלנו בזה.

דוד ביטן: היום הבנק בודק, מסתכל, עד שזה הולך - - - אולי בנק הדואר, אני לא יודע.

אלכס קושניר: יותר מזה, עוד סוגיה אחת חשובה.

אלכס קושניר: כשאומרים ש-50% מהעולים מברית המועצות לשעבר עוזבים אחרי חודש, בוא נבדוק את זה לאורך זמן כמה מהם חוזרים.

אלכס קושניר: האם זו תנועה שהיא תנועה על הקו בדומה לאותה עליית בואינג המבורכת מצרפת?

יוסף טייב: אלכס, אל תשווה, כי אותה עליית בואינג שהציג עודד, המשפחה והאישה מתמודדת פה עם קשיי עלייה לבד, הילדים רשומים במערכת בית הספר.

יוסף טייב: אין מה להשוות בכלל.

יוסף טייב: אל תשווה.

דוד ביטן: אתה לא יכול להשוות, אלה שפה, רק הבעל חוזר לעבודה.

אלכס קושניר: אבל תקשיב, מה שעשו פה - - -

יוסף טייב: לא, זו דמגוגיה.

אלכס קושניר: לא, דוד, זה חשוב.

אלכס קושניר: כי מה שעשו פה, הם לא בדקו את ההרכב המשפחתי, כי אני אומר לך שיש בדיוק את אותן משפחות, שהאמא והילדים עוברים פה את הקליטה והבעל נוסע הלוך חזור.

אלכס קושניר: זה בדיוק אותו דבר, ההבדל היחיד שאצלו הקו הוא תל אביב פריז ואצלו זה קו תל אביב מוסקבה או קייב.

אלכס קושניר: זה בדיוק אותו דבר.

דוד ביטן: אתה מנחש עכשיו, אני לא יודע אם זה מה שקורה בפועל.

דוד ביטן: טוב, הבנתי.

דוד ביטן: נעבור למשרד הפנים, לרשות האוכלוסין.

שלומית אבינח: אלי לוי, בבקשה.

טלי פלוסקוב: הכול מעורבב, אנחנו לא דנים בנושא אחד, אנחנו דנים בדיון הזה בארבעה נושאים ולכן יש פה בלגן אחד גדול, אי אפשר לפתור ככה בעיות.

עודד פורר: זה דבר שקשור בדבר.

שלומית אבינח: אלי לוי מרשות האוכלוסין.

דוד ביטן: אלי, לפני שאתה מתחיל, אני רוצה לדעת, מה הסיפור הזה של הדרכון?

דוד ביטן: אנשים שמקבלים דרכון ישראלי, זה לא ביג דיל, או שיש לזה איזה שהן השלכות מיוחדות במינן?

דוד ביטן: זה אחת.

דוד ביטן: ולמה הם כל כך רוצים דרכון ישראלי, אלה שבאים, מקבלים אותו וחוזרים?

אלי לוי: אני מתנצל, לא שמעתי אותך טוב.

דוד ביטן: אמרתי שהנושא הזה של קבלת דרכון ישראלי, זה לא דבר שהוא ביג דיל, הרבה מדינות נותנות דרכונים ללא בעיה, למה הנושא הזה של דרכון ישראלי כל כך חשוב לעולים האלה שהם באים ולא משתקעים?

דוד ביטן: זה אחת.

אלי לוי: אני אגיד לך איך אנחנו רואים את זה.

אלי לוי: עד 2017, עד תיקון החוק, כמו שנאמר פה, עולה חדש בשנה הראשונה לא יכול היה לקבל דרכון, הוא היה מקבל תעודת מעבר.

אלי לוי: וגם בשנים שקדמו לזה ראינו שהרבה עולים חדשים, דרך אגב מכל העולם, רוצים את הדרכון הישראלי, ולמה רוצים את הדרכון הישראלי?

אלי לוי: כי הדרכון הישראלי הוא דרכון טוב שמאפשר כניסה כמעט לכל מדינות העולם ללא צורך בוויזה.

אלי לוי: בשונה מהדרכון הרוסי או של מדינות חבר העמים לשעבר, ששם קשה יותר להיכנס למדינות אירופה.

אלי לוי: כלומר הדרכון הישראלי נותן חופש נסיעה לאירופה ורוב העולים מברית המועצות, הרבה עולים, מכל העולם וגם מברית המועצות, רוצים את הדרכון כי יותר קל להם להתנייד.

אלי לוי: לפני תיקון החוק ראינו את זה, כמו שאמרו פה, בכל מיני בקשות מיוחדות של אנשי עסקים שתורמים תרומה לכלכלת ישראל, תורמים לתרבות היהודית, לקבל דרכון, זה היתרון שדיבר על זה קודם עודד פורר, ואכן אנחנו רואים שעולים רוצים דרכון כי, שוב פעם, כמו שאמרתי קודם, קל להם יותר להתמודד, הם יכולים לנסוע עם הדרכון הזה לאירופה.

אלי לוי: אם תיתנו לי אני רק רוצה להתייחס פה לכמה דברים שנאמרו פה בדיון.

אלי לוי: הייתי רוצה לגבי זימון התורים, ונאמר פה שיש מאכרים במשרד הפנים שקובעים להם תורים והעולים מגיעים.

אלי לוי: אז ראשית כל, כשמגיע עולה ללשכה, אם הוא נחת רק אתמול וגם אם הוא לא הזמין תור אז מקבלים אותו כי הפנים שלנו זה לקבל את העולים ולעזור להם ולא אומרים לו שיזמין תור ויבוא בעוד שבוע.

אלי לוי: כלומר המדיניות שלנו זה דווקא כן להקל על עולים בדרך כלל.

אלי לוי: דבר נוסף, בשנה האחרונה, לנוכח ההרחבה של הפעילות של הלשכות גם לעבודה אחרי צהריים וגם הגדלת מספר העובדים מי שמזמין תור היום ללשכה, היום, לפני שנה, יכול לקבל תור תוך יום-יומיים.

אלי לוי: נתקלנו בנושא הזה של התורים שהגיעו באמת עורכי דין עם לקוחות, שעורך הדין היה מזמין את התור על עצמו, כששאלנו למה הוא הזמין את התור על עצמו ולא על העולה, הוא אמר שהעולה הגיע רק אתמול: אני הזמנתי לפני שבוע, לא היה לי מספר זהות עדיין לכן הזמנתי את זה על שמי, אבל אני מייצג אותו.

אלי לוי: את התופעה הזאת אנחנו באמת מנסים לצמצם עד כמה שאפשר.

אלי לוי: אבל שוב פעם, אם יגיע עולה ללשכה והוא יאמר שהוא הגיע אתמול לארץ והוא כבר היום בלשכה ברוב המקרים יקבלו אותו למרות שהוא לא הזמין תור באינטרנט וייתנו לו שירות כי חלק מהרצון שלנו זה גם לתת שירות לעולים, וכמו שנאמר פה, לא כל העולים באים בשביל לקחת דרכונים.

אלי לוי: היה פה נושא גם כן שחבר הכנסת ביטן ציין שאפשר לבטל דרכון.

אלי לוי: אני רוצה רק להתייחס, אנחנו לא יכולים לבטל דרכון.

אלי לוי: ברגע שניתן דרכון הדרכון תקף.

אלי לוי: היחידי שיש לו סמכות לבטל דרכון זה רק שר הפנים, שר הפנים בלבד, ולא רק זה, החוק אפילו לא מאפשר לו להאציל מהסמכות הזאת למישהו אחר.

אלי לוי: אני עובד פה המון שנים במשרד, אני לא זוכר ששר הפנים אי פעם ביטל דרכון למישהו, אולי רק למקרה אחד.

אלי לוי: כל עוד הדרכון תקף שר הפנים לא מבטל דרכון, אולי הוא ביטל פעם אחת או שתיים במקרים ביטחוניים שפורסמו בתקשורת, אבל מעבר לזה לא זכור לי ששר הפנים ביטל דרכון תקף לעולה בגלל אי השתקעות, אף פעם זה לא נעשה.

דוד ביטן: אני רוצה לשאול אותך שאלה, איזה נזק נגרם למדינה בזה שאדם בא, לוקח דרכון ונוסע לחו"ל?

דוד ביטן: אתה אומר שהוא יכול לנסוע לחו"ל בלי ויזה, מה הנזק שנגרם למדינה?

יוסף טייב: מה זאת אומרת?

יוסף טייב: אני לא מבין את השאלה שלך.

יוסף טייב: בן אדם בא במרמה, מקבל דרכון, אתה שואל מה הנזק של זה?

יוסף טייב: מה אכפת לי מה הנזק, הבן אדם בא מראש במרמה, לוקח דרכון, את הדבר הזה צריך להפסיק.

דוד ביטן: זה לא מרמה, הוא זכאי לדרכון.

דוד ביטן: לא, טייב, אני לא מסכים איתך, כי לפי החוק הוא זכאי לקבל דרכון.

יוסף טייב: בסדר, אתה לא חייב להסכים, זו דעתי.

טלי פלוסקוב: אם אתה השתקעת במדינת ישראל?

דוד ביטן: אז הוא לא לוקח את הדרכון במרמה - - -

יוסף טייב: מראש בן אדם מגיע לפה ולא חושב להשתקע, למה שייתנו לו דרכון?

אלכס קושניר: תגיד את זה גם לחיים סבן.

יוסף טייב: זה לכולם.

דוד ביטן: רגע, שנייה, תן לו לענות ואחר כך אני אתווכח איתך.

דוד ביטן: הוא לא לוקח את הדרכון במרמה, מה שהוא לוקח במרמה זה את הנושא של סל הקליטה.

יוסף טייב: אגב, אני מקבל המון פניות של צרפתים שמנסים לעשות עשייה פיקטיבית ואני לא מסכים לדבר הזה.

דוד ביטן: אני שואל אותך שאלה, אתה טועה, אבל אני תיכף אתייחס למה שאתה אומר, מה הנזק שנגרם?

דוד ביטן: הרי פורטוגל מוציאה עכשיו איזה מיליון דרכונים לישראל, איזה נזק נגרם למדינה על זה שהוצאת דרכון ואדם עשה בו שימוש, נסע בלי ויזה לגרמניה נגיד?

דוד ביטן: תסביר לי איזה נזק נגרם למדינה, כרשות אוכלוסין.

אלי לוי: אני חושב שאת השאלה הזאת צריך להפנות למשרד החוץ ולגורמי הביטחון כי, שוב פעם, אחד כזה שמזדהה בחוץ לארץ כישראלי, ברגע שהוא הופך שם למטלה לנציגות או על גופי הביטחון, ברגע שהוא עושה שם משהו זה הנזק.

אלי לוי: כלומר כל עוד הוא משתמש בו בגדול אין נזק, הוא רק הרוויח מזה שהוא לא עלה לארץ, כלומר שהוא עשה עלייה של יומיים, שבוע, קיבל דרכון, ואז הוא יכול להשתמש כמה שנים בדרכון ישראלי ולנסוע.

אלי לוי: הנזק קורה כשמתרחש משהו, שקורה משהו מחוץ לגבולות המדינה ואז ישראל צריכה לקחת את החסות על אותו אזרח כי הוא משתמש בדרכון ישראלי.

אלי לוי: בכל מקרה מדינת ישראל לבין מי שמחזיק בדרכון שלה יש איזה שהוא הסכם, ראו כל מיני מקרים שקרו בעולם, רעידת אדמה בניו זילנד, מדינת ישראל שלחה מטוסים להחזיר, בתקופת הקורונה בדרום אמריקה נתקעו ישראלים בלי דרכונים, תמיד ישראל נוסעת לחלץ.

אלי לוי: גם במקרים כאלה, לא יודע, שוב פעם תתחדש המלחמה בין אוקראינה לרוסיה אז ישראל תצטרך לעזור לישראלים, אולי להביא אותם לארץ.

אלי לוי: כלומר ביום יום אין לזה השלכות, אבל בעתות משבר או בזמנים מיוחדים כן יש לזה השלכות.

אלכס קושניר: דוד, עוד נקודה אחת, אני לא יודע אם אתה מודע לזה, היום יש שתי מדינות, אחת, פולין, השנייה גרמניה, שנותנות אזרחות ליהודים בעלי שורשים יהודיים או גרמנים, כולל דרכון, כולל הכול, בלי שהם בכלל נוחתים באדמת פולין או אדמת גרמניה.

אלכס קושניר: אלה מדינות שבמשך 20 שנה במהלך המאה הקודמת השמידו את היהודים, עכשיו הם מבינים מה הם עשו והם מנסים לתקן את הנזק.

אלכס קושניר: אנחנו, מדינת היהודים, לא ניתן אזרחות מלאה לזכאי חוק השבות?

אלכס קושניר: באמת, עם כל הכבוד.

טלי פלוסקוב: דרכון זו אזרחות מלאה מבחינתך?

אלי לוי: לא, אני חושב שכל עולה שמוכן להשתקע אנחנו פותחים בפניו את כל הדלתות ואומרים תפדאל, בוא.

אלי לוי: כלומר אין דבר כזה, אנחנו לא אומרים לעולים לא לבוא, אבל הכוונה שעולים זה שעולה בא וגר בארץ, משתקע בארץ, מראה נכונות להשתקע, ואז בוודאי, קח דרכון ותשתמש בו, אבל לא יכול להיות שעולים כמו שראינו, עולים לשבוע, יומיים, שלושה, מקבלים דרכון או מגישים בקשה לדרכון ויוצאים מהארץ ואז העורך דין שמטפל בהם מקבל את הדרכון אליו בדואר ושולח אותו אליהם.

אלי לוי: אנחנו מדברים על המקרים האלה, כלומר עולה שבאמת מתכוון לבוא ולגור בארץ, רשות האוכלוסין וגם שר הפנים, קודם כל ברוך הבא, ואנחנו נעשה את מרב המאמצים ואת מרב הדברים בשביל לעזור לו.

דוד ביטן: חבר'ה, 'נתיב'.

גנאדי פולישצ'וק: כן, שלום, צהריים טובים.

דוד ביטן: אתה מכיר את התחקיר?

דוד ביטן: ראית אותו אולי?

גנאדי פולישצ'וק: כן, בהחלט, אני מכיר את התחקיר, ראיתי אותו, קראתי.

גנאדי פולישצ'וק: כן, בהחלט.

דוד ביטן: אתה יכול לתת לנו כמה תשובות בעניינים האלה?

דוד ביטן: תשובות למה שעלה שם, גם לגביכם, גם לגבי 'נתיב'.

גנאדי פולישצ'וק: אני לא אתייחס לעניין של חוק הדרכונים מסיבה אחת פשוטה, כי הסמכות שלנו מסתיימת בהנפקת אשרה וקביעת זכאות.

גנאדי פולישצ'וק: כל מה שקורה עם הנפקת דרכון זה לא בסמכויות שלנו, זה מה שקורה בארץ, לכן אני, ברשותכם, לא אתייחס.

גנאדי פולישצ'וק: בעניין של מבחן השתקעות.

גנאדי פולישצ'וק: אני רק אדגיש, אני רק אבהיר לכם, ש'נתיב' פועלת על בסיס חוק השבות וגם על בסיס אותם הנהלים הפנימיים שלנו שאושרו ונבדקו על ידי רשות האוכלוסין כאשר גם בנוהל הישן, הנוהל מ-2005, וגם בנוהל החדש שנכתב בימים האחרונים ואושר על ידי רשות האוכלוסין, קיים סעיף שמתייחס בפירוש לעניין של בדיקת השתקעות אשר מנחה את השליח של 'נתיב' בבדיקת זכאות של אותו מועמד להתייחס לכוונותיו של אותו אדם להשתקעות בארץ ובמידה שקיים חשש, יותר נכון התברר שאין בכוונתו של אותו המבקש להשתקע בישראל, לא מונפקת אשרת עולה עד לגיבוש החלטתו להשתקעות בארץ.

גנאדי פולישצ'וק: אני רק אתייחס לנתונים, אני רוצה שתבינו שנכון להיום אנחנו בדקנו תקופות מ-2015 עד היום שאותו אדם לא מקבל סירוב, הוא מקבל סירוב לקבלת אשרה.

גנאדי פולישצ'וק: מ-2015 עד היום נבדקו על ידינו 177,713 פניות כאשר 20% מתוכם עדיין נמצאים בהמשך טיפול, כשחלקם זה גם האנשים שלא הביעו את רצונם להשתקע בארץ ולא קיבלו את אשרת העולה שלהם.

גנאדי פולישצ'וק: על כך גם יעידו עמיתיי מרשות האוכלוסין שנכון להיום ישנן תביעות משפטיות שמתנהלות נגד 'נתיב' ונגד רשות האוכלוסין על כך שלא ניתנו לאותם האנשים אשרות עולה.

גנאדי פולישצ'וק: חשוב לציין גם שהנושא של השתקעות בכלל הוא נושא מאוד מורכב ולא פעם ולא פעמיים העלינו את המורכבות של הנושא מול הגורמים הרלוונטיים גם ברשות האוכלוסין, כך ראש 'נתיב' העלתה את זה מול פרופ' מור-יוסף לבחינה נוספת.

גנאדי פולישצ'וק: כמו שאמרתי, אנחנו, וכמו שהודגש כבר כמה פעמים, 'נתיב' היא זרוע מבצעת של רשות האוכלוסין, במידה שאנחנו נקבל הנחיה מפורשת כלשהי להתייחסות לנושא של ההשתקעות, עם החתמה או משהו אחר, אנחנו נחתים או נעשה כל מה שנקבל הנחיה.

גנאדי פולישצ'וק: זה בעניין של ההשתקעות.

גנאדי פולישצ'וק: אם יש עוד שאלות אשמח להגיב.

דוד ביטן: תודה.

דוד ביטן: יש לכם שאלות אליו?

דוד ביטן: תודה רבה.

דוד ביטן: תעלי לרגע את רביב דרוקר.

רביב דרוקר: אני איתכם.

דוד ביטן: לפני שאני מסכם את הדיון הזה יש לך משהו להוסיף?

רביב דרוקר: קודם כל אני רוצה להגיד לך, חבר הכנסת ביטן, שאתה נותן את הדוגמה של פורטוגל ונתנו פה את הדוגמה של פולין וגרמניה, כל מדינה כמובן בוחרת לה את האסטרטגיה שלה, פורטוגל למשל באמת עשתה צעד מאוד חריג.

רביב דרוקר: באיחוד האירופי, לפי הסיקור, אתם מוזמנים לקרוא בתקשורת הבינלאומית, הייתה ביקורת של מדינות האיחוד האירופי על המשמעות של מתן דרכונים לאנשים שאינם אזרחי המדינה ואינם משתקעים במדינה.

רביב דרוקר: בפעם האחרונה שקראתי עולה שם החוק שיבטל את המשטר הזה, לא יהיו מיליון דרכונים וגם לא קרוב לזה ויחייב מי שרוצה דרכון פורטוגלי לשהות שנתיים במדינה, לחיות שנתיים במדינה.

רביב דרוקר: כך שזה לא ויכוח שקיים רק פה.

רביב דרוקר: לפולין וגרמניה יש אכן משטרים מסוימים של דרכונים, זה לא עד כדי כך קל לקבל, אבל זה אפשרי אכן לקבל דרכון.

רביב דרוקר: ואני אומר לכם עוד פעם, בדיון הזה אני מבין שהם לא הגיעו, אבל מי שביקש לכנס את הדיון במשרד הפנים סביב הנושא הזה, בפברואר אם אני לא טועה, זה השב"כ ולשב"כ יש בעיות עם זה ולמשטרה יש בעיות עם זה.

רביב דרוקר: עכשיו, זה נכון שאתה מביא תעודת יושר כשאתה בא ואתה מבקש את אשרת העלייה, אבל זה לא אומר שזה מחייב אותך למה שקורה לאחר מכן ולא תמיד תעודת היושר מייצגת את כלל מעשיך.

רביב דרוקר: אני נתתי דוגמה בתחקיר לשני אוליגרכים שנויים במחלוקת, אני אומר ממש בלשון המעטה, אפשר לקרוא עליהם באינטרנט לא מעט, רומן ופבל פוקס, שניהם קיבלו אשרות עלייה מ'נתיב', שניהם מחזיקים עכשיו באזרחות ישראלית ובדרכונים ישראלים, הם עזבו את הארץ ימים אחרי שהם הגיעו לכאן, הם היו מבוקשים על ידי האינטרפול.

רביב דרוקר: זה שהם היו מבוקשים על ידי האינטרפול זה לא אומר שהם אנשים רעים בהכרח, ואולי זה גם נובע מחקירה פוליטית או מרדף פוליטי של ממשלת רוסיה אחריהם, אני רק מנסה להסביר לכם את הבעייתיות שבדבר הזה שהוסברה לי.

רביב דרוקר: אני ראיתי את סטלה ראפ ממשרד החוץ, אני בטוח שהיא תדע הרבה הרבה יותר להסביר על העניין הזה ממני, אבל אני שוב חוזר לתמונת מקרו, ובזה אני מסיים, בשלוש השנים האחרונות כפול בקשות לאשרות עלייה של 'נתיב', זאת אומרת יש פתאום צפה בבקשות לזכאי עלייה.

רביב דרוקר: זה נתון ש'נתיב' נותנת.

רביב דרוקר: תשאלו את עצמכם מאיפה השיטפון הזה, למה הוכפל המספר?

רביב דרוקר: אז חלק זה אולי כי לא בטוח ברוסיה של פוטין, לא יודע, מצב גיאו אסטרטגי, חלק זה כי הפרס הפך להיות יותר גדול, תהיה לך אשרת עלייה, יהיה לך דרכון ישראלי, ובד בבד יש לכם נתון שחצי מאלה שבאים עוזבים תוך פחות מחודש.

רביב דרוקר: אז אתם יודעים מה, אולי זה הבעל עזב והאישה לא והנתון לא מדויק, אז זה 40%, אבל זה לא 5%.

רביב דרוקר: אז אם אתם רואים הכפלה באלה שבאים וחצי לא נשארים אז זה ברור מאוד, יש פה מסה של אלפים שלא התכוונו לבוא.

דוד ביטן: אני רוצה להגיד לך, רביב, שאני העליתי את העניין של פורטוגל רק כדי להראות שהנושא הזה של דרכונים, יש לו כל מיני משמעויות, זה לאו דווקא בעיה שקשורה לתחקיר.

דוד ביטן: אתה העלית בעיה, הבעיה שהעלית היא מאוד חשובה, אבל פחות בעניין הדרכונים.

דוד ביטן: התלבשו על הנושא של הדרכונים, לא יודע למה, התאים לאנשים להתלבש על זה, אבל הבעיות שהעלית הן הרבה יותר חמורות בנושא של קבלת האזרחות, קבלת מענק עלייה וכל הדברים האלה וזה שהם לא רוצים לגור בישראל.

דוד ביטן: הדרכון זה עוד נושא, אבל זה לא הנושא המאוד משמעותי ואני עד עכשיו לא מבין איזה נזק נגרם למדינת ישראל בעניין הזה.

דוד ביטן: אם זו בעיה ביטחונית, אז שיבטלו את חוק הדרכונים לגמרי, שיעשו משהו אחר.

דוד ביטן: יבוא השב"כ ויגיד – אנחנו הזמנו את השב"כ, דרך אגב, לדיון הזה, מכיוון שזה דיון פתוח הם לא הגיעו, אבל אם יש בעיה שאנחנו לא יודעים עליה אז שיציפו אותה איפה שצריך ויעשו את זה.

שלומית אבינח: ביקשנו גם התייחסות בכתב והם סירבו להגיב.

דוד ביטן: גם בכתב הם לא הסכימו להביא התייחסות.

דוד ביטן: אבל לגבי העלייה, יש כל מיני סיבות להגדלת עלייה, לאו דווקא הנושא הזה שאתה מדבר עליו, גם במיוחד ברוסיה, אנשים עוזבים את המשטר שם.

דוד ביטן: יכול להיות שזה גם קשור למה שאתה העלית, אבל אין לנו דבר ברור ובטוח שאני יכול להגיד שזאת הסיבה, אתה מבין למה אני מתכוון?

דוד ביטן: אני כן יכול להגיד שיש לנו נתונים של משרד הקליטה כמה הגיעו ועזבו, אני מוכן לשלוח לך אותם, דרך אגב, לשלוח את הנתונים שקיבלנו ממשרד הקליטה לגבי עומק הבעיה בנושאים האלה, ממש נתונים שקיבלנו אותם אתמול בעקבות הדיון בוועדה.

דוד ביטן: אני אשלח לך אותם.

דוד ביטן: אם תביא לנו את המייל שלך נעשה את זה.

שלומית אבינח: יש לי את המייל שלו.

דוד ביטן: אם יש לנו אז נשלח לך אותם.

דוד ביטן: אין שום בעיה.

דוד ביטן: אז תודה רבה לך על ההשתתפות.

שלומית אבינח: משרד החוץ.

דוד ביטן: אני לא חושב שזה משרד החוץ, אני רוצה רגע לסכם את הדיון הזה.

דוד ביטן: אני אומר דבר כזה, קודם כל התחקיר העלה בעיה ציבורית מאוד חשובה שמחייבת התייחסות.

דוד ביטן: אני יודע שמשרדי הממשלה גם נכנסו לעובי הקורה והם מתייחסים לעניין.

דוד ביטן: לגבי הנושא של סל הקליטה וקבלת האזרחות הישראלית, אז קודם כל אנחנו רואים שמשרד הקליטה התחיל לטפל בזה על ידי קבלת נתונים און ליין מאלה שמשתמשים בדרכון זר.

דוד ביטן: זה יעכב את קבלת הכספים.

דוד ביטן: לא את כולם, כי הם מקבלים משהו מיד כשהם מגיעים, אבל זה יעכב - - -

טלי פלוסקוב: הנתונים של הדרכון הזר ייכנסו לתוך המערכות.

דוד ביטן: הם מקבלים, הם הודיעו לנו שהם מקבלים את זה און ליין.

דוד ביטן: יכול להיות שצריך להרחיב את המעגל, זאת אומרת לא לגמור את הכול בשישה חודשים אלא יותר.

עודד פורר: ממאי, בלי קשר לתחקיר.

דוד ביטן: דבר שני, אני חושב ש'נתיב' צריכה לבצע עוד תפקיד וזה לא לעקוב אחרי עולים שהגיעו לארץ, לבדוק אם הם – סליחה, זה לא התפקיד, אבל הם יכולים לקבל נתונים על זה שאנשים חזרו.

עודד פורר: זה לא סמכות שלהם, זה רשות האוכלוסין.

דוד ביטן: אבל הם שם.

דוד ביטן: הם קונסולים של המדינה, הם שם.

אלכס קושניר: כן, אבל אתה צריך לבדוק פה, לא שם.

דוד ביטן: רשות ההגירה לא תעשה את זה.

דוד ביטן: לדעת, מי יודע אם אנשים חזרו או לא?

עודד פורר: רק רשות האוכלוסין וההגירה יודעת.

דוד ביטן: מאיפה?

דוד ביטן: בגלל שמישהו השתמש בדרכון זר.

אלכס קושניר: אבל איך אתה יכול לדעת ש - - -

דוד ביטן: אם הם לא חיים בישראל איך אני יודע?

אלכס קושניר: לא, אבל יש קונסול שיושב עכשיו, סתם, בקייב.

אלכס קושניר: קייב זו עיר של חמישה מיליון איש, איך הוא אמור לדעת שמישהו חזר?

עודד פורר: אין לו דרך, הוא לא מחובר לרשות האוכלוסין וההגירה של קייב שמספרים לו מי נכנס ויוצא מהמדינה.

דוד ביטן: מה הם עושים שמה?

דוד ביטן: הם חלק מהקהילה.

דוד ביטן: לי תמיד אמרו ש'נתיב', בגלל שזה חבר העמים, יש את הנושא הקומוניסטי וכל הדברים מסביב חשוב שיהיו בנפרד, הנושא של רוסיה.

עודד פורר: בסדר, אז זה לא קשור.

אלכס קושניר: זה נסיבות אחרות.

דוד ביטן: אז לפי מה שאתם אומרים לא צריך את 'נתיב', יש לנו את הקונסולים, יש לנו את זה, נעשה את הכול בדרך הזאת.

אלכס קושניר: אסור לדיפלומט ישראלי לעשות פעילות חקירתית בחו"ל, זה לא משנה אם הוא משרד החוץ או 'נתיב'.

אלכס קושניר: אתה לא יכול לעשות את זה.

אלכס קושניר: אבל רשות האוכלוסין וההגירה כן, יכולים לדעת מי עזב.

דוד ביטן: טוב.

דוד ביטן: לגבי חוק הדרכונים.

דוד ביטן: אני לא רואה את הבעיה כמו שאנשים רואים, אני לא רואה את העניין הזה שזה העיקר פה, אבל מה שכן צריך לתקן את חוק הדרכונים במובן הזה שצריכה להינתן סמכות, לא לשר, אלא לא יודע - - -

אלכס קושניר: למי?

דוד ביטן: שיקבעו מי, שיכולים לבטל את הדרכון ברגע שאדם - - -

עודד פורר: אני מתנגד לזה בתוקף.

עודד פורר: אני אגיד לך יותר מזה, דוד, השר רשאי ל - - -

דוד ביטן: אבל הוא לא עושה את זה, אתה שומע.

עודד פורר: בסדר, אז מה אתה רוצה?

עודד פורר: אתה רוצה להגיד שהסמכות לא תהיה של השר, תהיה של היועץ המשפטי לממשלה?

דוד ביטן: לא, אני רוצה לעשות את זה בהליך הרבה יותר פשוט.

טלי פלוסקוב: למה אתה מסבך אותו?

עודד פורר: תאמין לי, הייתי מנכ"ל משרד, ההליך הפשוט הוא כשזה אצל השר.

עודד פורר: השר יכול לתת את זה למי שהוא רוצה, הוא יכול לתת את זה גם לך.

דוד ביטן: פורר, אני לא יודע על מה אתה נלחם פה.

עודד פורר: לא, להיפך.

דוד ביטן: אתה לא צריך להילחם על זה.

דוד ביטן: אם אדם הגיע, קיבל דרכון באופן לא תקין וחזר ומשתמש בו רק לצרכים אחרים, אני חושב שאפשר לבטל לו את הדרכון, אין שום בעיה.

דוד ביטן: זה שלא מבטלים זה כי הסמכות היחידה היא של השר, הוא לא יכול להאציל אותה.

עודד פורר: בטח שהוא יכול.

דוד ביטן: לא, הוא אמר שלא, שמעת שהוא אמר שלא.

דוד ביטן: אני מתייחס למה שהם אמרו.

דוד ביטן: אני אומר שצריך לתקן את החוק, את החוק שאתה חוקקת, במובן הזה שתהיה סמכות פשוטה יותר לבטל דרכונים לאנשים האלה.

דוד ביטן: ברגע שביטלו את הדרכון אז גמרתי את הבעיה, אז אני לא מונע את קבלת הדרכון, אבל אני כן יכול ליצור מצב של ביטול הדרכון.

אלכס קושניר: כולל כולם?

אלכס קושניר: ביטול דרכונים לכל מי שנמצא בחו"ל?

דוד ביטן: מה זה?

עודד פורר: לא, אתה לא יכול להגיד רק למישהו – רק לסוג מסוים של אזרחים הוא יכול לבטל את הדרכונים או לכולם?

דוד ביטן: מבחינתי אולי צריך לבטל לכולם, אבל אני לא נכנס לזה כרגע, אני מתייחס לתופעה שעלתה כרגע מבחינת ועדת העלייה והקליטה, לא לכל הבעיות, זה תפקיד של ועדת הפנים או של מי שצריך.

דוד ביטן: אני אומר, אדם שהגיע לארץ, קיבל אזרחות, קיבל דרכון וחזר לחו"ל וגר שם אני רוצה שתהיה סמכות לבטל לו את הדרכון.

דוד ביטן: זה הכול, פשוט מאוד.

עודד פורר: רק שתכירו את החוק, כי לא נמצאת פה יועצת משפטית ואני אגב חושב - - -

דוד ביטן: אנחנו נותנים המלצות, אנחנו לא קובעים את התהליך עכשיו.

עודד פורר: השר רשאי היום - - -

דוד ביטן: אבל הוא אמר שלא.

עודד פורר: אז הוא טועה, אני מקריא לך מהחוק.

דוד ביטן: לא יודע, הוא אמר שלא, נכון?

דוד ביטן: הוא אמר שהשר היחיד ובקושי הוא חותם.

עודד פורר: בוא תקרא את החוק.

אלכס קושניר: עודד מחזיק את החוק ביד.

אלכס קושניר: תקשיב רגע.

עודד פורר: השר רשאי לפי שיקול דעתו לסרב לתת דרכון או תעודת מעבר או להאריך אותם, הוא יכול לקבוע תנאים למתן דרכון או תעודות מעבר ולהאריך אותם, הוא יכול לבטל דרכון או תעודת מעבר - - -

דוד ביטן: אין בעיה.

דוד ביטן: אתה יודע מה?

דוד ביטן: אני לא נכנס לזה, לתקן את החוק במובן הזה שהדברים יהיו פשוטים יותר, אפשר יהיה לבטל את הדרכון בלי שום תהליך מיוחד במינו.

דוד ביטן: בן אדם עשה את המעשה, הוכיחו שהוא עשה, נגמר הסיפור, מבטלים לו את הדרכון ולהתראות, ולא משנה מי זה גם.

דוד ביטן: כמובן שתהיה ועדת חריגים, אדם כמו אברמוביץ' שיש לו בעיות ברוסיה וביטלו לו את השהייה בלונדון והוא משקיע בישראל, יכול להיות שהוא כן זכאי לדרכון, אני לא נכנס לזה.

דוד ביטן: רשות האוכלוסין צריכה ליצור איזה שהוא נוהל, כל הסיפור הזה של עורכי דין שמגיעים ומקבלים את הדרכונים במקום - - -

עודד פורר: זה אני מסכים.

אלכס קושניר: אין לנו ויכוח פה.

אלכס קושניר: אתה צודק.

עודד פורר: בזה אין לי ויכוח איתך.

דוד ביטן: סוף סוף אין לך ויכוח, זה כבר טוב.

דוד ביטן: זו פעם ראשונה שאין לך ויכוח איתי.

דוד ביטן: אם לא, אני אדבר עם אבא שלך.

דוד ביטן: אני אומר שהם צריכים ליצור נוהל שעורכי דין שעושים את העבודות האלה צריכים להיות מנועים מלהיכנס, אני חושב.

דוד ביטן: אני לא נכנס לנוהל, אבל הם צריכים להכניס נוהל שהדברים האלה לא יהיו, שלא יבואו עורכי דין בשם עולים חדשים, יקבלו דרכונים וכל הדברים האלה.

דוד ביטן: זה דבר שצריך לפתור אותו.

דוד ביטן: זה לא ימנע את התופעה, אבל לפחות אנחנו נקשה על האנשים לעשות את זה.

עודד פורר: חד משמעית.

דוד ביטן: עוד משהו אתם רוצים להוסיף פה?

עודד פורר: אני רוצה להגיד עוד מילה אחת.

עודד פורר: חשוב להבין, הסיפור של הדרכונים ב'מקור' היה לפני שהיו דרכונים ביומטריים ודרכון היה אפשר לזייף.

דוד ביטן: הבנתי.

דוד ביטן: אני אמרתי, הדרכונים, אני לא רואה את הבעיה כמו שאנשים רואים, שזה בעיקר חוק הדרכונים, אבל צריך לתקן את זה, לא יכול להיות שבן אדם ייקח דרכון וייעלם.

עודד פורר: מרגע שהדרכון הוא ביומטרי הדבר הרבה יותר פשוט.

עודד פורר: ואני אומר לך מעבר לכך, וזאת הבדיקה שצריך לעשות כאן לאורך זמן, הדבר הזה קושר את האנשים למדינת ישראל, הם באים לפה, הם באים לפה פעם אחת, הם באים לפה פעם שנייה.

עודד פורר: זה בדיוק הסיפור של הקשר של היהודים.

עודד פורר: הלוואי שהייתי יכול, אם אני הייתי היום אמון על הנושא, אם היה לך מאגר מידע היום, ואין לך אותו, של כל זכאי חוק השבות בעולם, תאמין לי החיים שלך היו נראים אחרת.

עודד פורר: זה בדיוק העניין, אני רוצה לחבר את האנשים למדינת ישראל.

דוד ביטן: יש לנו, בסוכנות.

עודד פורר: אין להם.

עודד פורר: הלוואי שהיה להם.

אלכס קושניר: תודה רבה.

דוד ביטן: רגע, עוד לא סיימתי.

דוד ביטן: תעלי עוד פעם את רביב דרוקר.

עודד פורר: עוד פעם?

דוד ביטן: כן, למה לא? זה תחקיר שלו.

דוד ביטן: הוא עדיין פה או שהוא הלך?

אלכס קושניר: לא, הוא הלך.

עודד פורר: עזב באמצע.

רביב דרוקר: אולי היית רוצה שאני אעזוב, אבל לא עזבתי.

דוד ביטן: לא, למה הייתי רוצה?

דוד ביטן: קראתי לך, לא?

רביב דרוקר: לא אתה.

עודד פורר: לא, הוא אמר לי.

דוד ביטן: יש לך משהו להוסיף לסיכום שאמרנו?

רביב דרוקר: תראה, אני חושב, עוד פעם, בדיון במשרד הפנים, ככל שאני מבין ואני מדווח על מה שאני רואה, יש שם אנשים שישבו בתוך הדיון, ההמלצה המקצועית היום היא לתקן את חוק הדרכונים ולקחת אותו רברס.

דוד ביטן: אני יודע, אני מכיר את זה.

רביב דרוקר: אני מבין שחבר הכנסת ביטן, אתה לא רואה את זה באור חמור, אבל יש אנשים שרואים את זה מסתבר קצת אחרת.

רביב דרוקר: אני חושב שגם הגיע הזמן ש'נתיב' תיקח את הידע ואת האנשים שלה, ואני לא חושב שמישהו מהם צריך ללכת הביתה, חלילה, תיכנס לתוך המסגרות של משרד החוץ, משרד המשפטים יעזור, משרד הפנים, יהיה תהליך מעבר והדבר הזה ייעשה בצורה יותר מסודרת.

רביב דרוקר: אנחנו גילינו דברים מאוד חמורים בתחקיר על כך שאנשים מקבלים התייחסות וי.

רביב דרוקר: איי.

רביב דרוקר: פי, נכנסים לשטח מה שנקרא כחול לבן, השטחים האסורים כביכול, בלי תור, מישהו אחר ממלא להם את השאלון רק כי הוא אוליגרך - - -

אלכס קושניר: מדהים, זו יחידת סמך של משרד ראש הממשלה.

רביב דרוקר: - - - שאני הזכרתי שהיום מגיעים עם כל הזכויות האלה.

רביב דרוקר: יש זירוז תורים.

רביב דרוקר: דיבר קודם חבר הכנסת קושניר על כך שלוקח שלושה חודשים להגיע לתור במוסקבה, כנראה שזה לוקח גם עכשיו קצת פחות, אבל בכל מקרה שמעתם במו אוזניכם אנשים שאומרים: תן לנו 3,000 יורו, נזרז לך את התור ב'נתיב'.

רביב דרוקר: איך הם יזרזו את התור?

רביב דרוקר: קורה פה משהו חמור תחת הידיים.

אלכס קושניר: אז תבדוק ותעניש אותם.

אלכס קושניר: מה הבעיה?

אלכס קושניר: תחקור ותכניס אותם לכלא.

רביב דרוקר: ואני אגיד מילה אחרונה, כשאנשים באים לאירוע במרכז יהודי ועל הכיסא יש כאילו דרכון ישראלי, פלייר.

רביב דרוקר: יושבים שם אנשי משרד החוץ, יושבים שם אנשי 'נתיב', הם לא - - - את התופעה הזאת, בתוך הפלייר כתוב שאתה יכול לקבל אזרחות בתוך יומיים-שלושה ולעזוב את הארץ.

אלכס קושניר: אז תעצור את הבן אדם הזה לחקירה, רביב.

אלכס קושניר: תעצור את הבן אדם לחקירה.

עודד פורר: אזרח ישראלי.

רביב דרוקר: אז אני שואל אתכם, אני לא יכול לעצור אותו לחקירה - - -

אלכס קושניר: גם אני לא.

עודד פורר: גם אנחנו לא.

רביב דרוקר: אבל היו שם על הכיסאות הללו, על הפליירים, אנשי משרד החוץ - - -

אלכס קושניר: אני חייב לענות לו.

דוד ביטן: אני אומר לך, אני מכיר את העמדה של - - -

רביב דרוקר: זה לא מהמקפצה, זה מהמקפצה האולימפית, איפה שקופצים שם 15 מטרים.

רביב דרוקר: בשלטי חוצות, ואומרים תשמע, אתה יכול לקבל אזרחות בלי להגיע לקונסוליה, דבר שהוא בלתי אפשרי בכלל, אבל הוא גם מבטיח את זה ואף אחד לא אומר לו כלום ויש לו קשרים טובים עם כל האנשים האלה.

רביב דרוקר: אז אני אומר לכם שקורה פה דבר איום ונורא שמתרחש, אפשר להגיד מקרים בודדים, אפשר להגיד בוא ניתן דרכון לכל זכאי חוק השבות באשר הוא, אפשר להגיד כל מיני דברים כאלה כי אפשר להגיד הכול, אבל אם אנחנו רוצים לשמור על האינטרסים הישראליים ועל האיזון העדין שחוק השבות קבע בין זה שהוא מוכן לתת לכל נכד של יהודי דרכון ואזרחות וסל קליטה וטיפול רפואי לבין העובדה שאנחנו דורשים ממנו את המינימום, שינסה להשתקע פה, אז בואו נקיים את החוק.

דוד ביטן: אני רוצה להגיד לך, רביב, קודם כל אני מכיר את העמדה שהם רוצים לחזור אחורה, אמרו לי את זה, אבל אני אגיד לך את האמת, בדיון לא קיבלתי הסבר למה צריך לחזור אחורה.

דוד ביטן: הבעיה שאתה מעלה היא בעיה רצינית, אבל היא לא קשורה לחוק הדרכונים, היא קשורה לדברים אחרים שאותם צריך לבדוק ולחקור, אין ויכוח בינינו.

דוד ביטן: קודם כל הנושא של סל הקליטה קיבל מענה, גם על ידי הבדיקות שהם עכשיו עושים ויכולים לעצור את הדברים האלה בלי שום בעיה, דבר שלא היה לפני התחקיר שלך, דרך אגב, הם לא עשו את הבדיקות האלה.

עודד פורר: למה?

עודד פורר: עשו אותם ממאי.

דוד ביטן: לא, הם אמרו רק בגלל התחקיר.

אלכס קושניר: מה פתאום?

עודד פורר: ממאי.

דוד ביטן: היא אמרה את זה היום, מה?

דוד ביטן: באמת, אל תגזימו.

עודד פורר: התחקיר היה עכשיו, זה ממאי, היא אומרת לך.

דוד ביטן: אבל אם יבוא משרד הפנים וירצה לחזור אז יהיו דיונים על זה בכנסת.

דוד ביטן: אני, ממה שאני התרשמתי בנושא של הדרכונים, הבעיה היא פחות בעייתית, הנושאים האחרים יותר בעייתיים ובזה צריך לטפל.

שלומית אבינח: אלי לוי רוצה לעלות מרשות האוכלוסין.

דוד ביטן: הוא רוצה לחזור?

דוד ביטן: אבל הוא דיבר.

אלעזר שטרן: הוא ביקש.

דוד ביטן: טוב.

דוד ביטן: תודה רבה, תודה.

דוד ביטן: כן, בבקשה.

אלי לוי: רציתי להוסיף עוד כמה דברים.

אלי לוי: מה שאמרתי קודם זו התייחסות למה שנאמר, אבל במסגרת שינוי החוק ב-2017 בדיונים נקבע שאנחנו נעקוב אחרי התופעה של קבלת דרכונים ונבחן את זה אחרי מספר שנים.

אלי לוי: ובאמת כבר שנה וחצי אנחנו מקיימים דיונים בנושא הזה וראינו את התופעה שבאמת אנשים עולים רק כדי לקבל דרכונים ישראליים.

אלי לוי: לנוכח זאת הגשנו לשר הפנים המלצה להשיב את המצב לקדמותו והשר הנחה אותנו לפעול לשינוי החוק כפי שהיה לפני 2017, כלומר שעולה חדש לא יוכל לקבל דרכון.

דוד ביטן: מאה אחוז, תודה רבה.

דוד ביטן: זהו, הישיבה הסתיימה.